Bukedde Online - Ssenga obuko tebuutukwate?\nSsenga obuko tebuutukwate?\nNnoonya musajja muzungu\nOmwami wange yaba ki?\nAdded 20th March 2012\nNnyazaala alemedde awaka ate nze kimmalako ekyagala. Bang’amba nti kikyamu okusuza nnyazaala wange mu nju naffe mwe tusula era kati omwezi mulamba tetwegatta ne baze. Kyokka ye omusajja ayagala tunyumye akaboozi. Obuko tebuutukwate?\nBwe mubeera Abaganda, okwebaka mu nju ng’oli mufumbo nga nnyazaala wo mw’ali kimenya obulombolombo bwammwe.\nEra Abaganda bagamba nti kireeta omuntu okufuna obuko. Mu mbeera eno gwe, balo ne nnyazaala. Sso nga ne bwe butandibadde buko, tekinyuma nnyazaala kusula mu baana kubanga abamalako eddembe.\nBwe waba tewali nsonga emusuza wammwe, saba balo amuzzeeyo ewuwe. Bwe buba bujjanjabi nga bwe yeetaaga, munaabumutwalira. Ate bwe muba musobola, mususuze mu boys quarter kyokka bw’awona mumuzze ewuwe.\nGy’akoma okubeera ewammwe, ajja kukuzaala emize akulemese n’obufumbo. Kino abazadde mwenna mukiyige.\nOmwana bw’akola amaka, abeera tayagala kumulinnyirira.\nOmusajja yeegaana olubuto ne mukyawa


Bukedde Online - Yaaya eyatulugunya omwana gamwesibye mu kkooti\nYaaya eyatulugunya omwana gamwesibye mu kkooti\nEbya Kasiwukira; Eyali mu lukwe afuuse mujulizi...\nYaaya abbye omwana wa mukama we e Kawempe...\nOMUKOZI eyatulugunya omwana wa mukama we ategeezezza kkooti nti ekyamukubisa omwana bwali busungu ng’ayagala kwesasuza bazadde b’omwana abaali bamukuba entakera.\n“Maama w’omwana Angella Kamanzi abadde antulugunya nnyo nga bw’aba agenda ku mulimu asooka kunkuba awatali nsonga yonna.\nNange nnalaba kimpitiriddeko ate nga nsiiba n’omwana Arnella Kamanzi kwe kumumalirako obusungu bwonna nabo bawulire engeri gye kirumamu,” omukozi Jolly Tumuhirwe bw’ategeezezza kkooti.\nAyongeddeko nti lumu mukama wange yangamba mmulongooseze engatto ku makya kyokka mba ntandise n’akwata omuggo n’ankuba. Obusungu bwankwata bwonna ne mbumalira ku mwana naye nsaba munsonyiwe.’’\nBino byonna Tumuhirwe okubyogera abadde ayanukula abazadde b’omwana Eric ne Angella Kamanzi abaamubuuzizza lwaki yakuba omwana waabwe ataalina musango kyokka nga baali bamuwa buli kalungi konna k’ayagala.\nTumuhiirwe yasoose kusirika nga eby’okubaddamu bimubuze naye oluvannyuma lw’eddakiika 2 n’ayogeza obusungu nti nange nnali nkooye okumbonyabonya.\nEbigambo bya Tumuhirwe byatabudde abantu abaabadde mu kkooti ya Buganda Road ng’ekubyeko bugule ne batandika okwesooza era n’omulamuzi Lillian Buchana n’alemererwa okumuwa ekibonerezo ku ssaawa eyo.\nBino byonna nga tebinnabaawo, munamateeka wa Tumuhirwe, Radislus Rwakafuzi yasoose kutegeeza mulamuzi nti Tumuhirwe amulagidde asabe ekisonyiwo era bamusibeyo emyaka mitono asobole okufumbirwa era azaale ku baana abalage omukwano gw’atasobodde kulaga Arnella.\nRwakafuzi yagasseeko nti Tumuhirwe aboneredde era agenda kubeera mukwano gwa baana ng’abayigiriza empisa ssaako n’okwagala abantu.\nWabula kati Tumuhirwe ayolekedde okusibwa ebbanga eritasukka myaka 5 oluvannyuma lw’okumuggyako omusango gw’okutulugunya ne bamuggulako ogw’okukuba omwana Angella Kamanzi n’amutuusaako obuvune era nagwo agukkiriza.\nTaata w’omwana Eric Kamanzi ategeezezza kkooti nti bukyanga muwala we atulugunyizibwa, buli lwe yebaaka alogootana nga bamukuba era nga ne bw’aba yeebase asisimuka nga yekanga.\nOmwana Arnella eyatulugunyizibwa\nOmuwaabi wa Gavumenti, Lino Anguzu ategeezezza omulamuzi Buchana nti Tumuhirwe yali yakaweebwa omulimu mu maka ga ba Kamanzi era nga tannakolerayo mwezi.\nTumuhirwe asuubirwa okuweebwa ekibonerezo ku Mmande ya wiiki ejja.\nEbirala ku Tumuhirwe\nOmukozi eyatulugunya omwana bamugguddeko gwa kugezaako kutta\nYaaya eyatulugunya omwana bamutadde tannatuusa


Aba Taibah battunse mu mizannyo egy'enjawulo...\nYUNIVASITE ya Nkumba batuula bufoofofo okulaba nga bafuna obukadde 40 okusobola okwetaba mu mpaka za Afrika ez'abaka (Women’s African Club Volleyball Championship 2019).\nSizoni ewedde Nkumba yasitukira mu bikopo bibiri, ekya ttiimu empanguzi mu ggwanga (National Club Volleyball Championship) n’ekya liigi (Aziz Damani National liigi), ekyagiyisaawo okukiikirira Uganda mu za Afrika, ate Nemostars ne UCU bakiikirire abaami.\nEmpaka zino zitandika ku Lwamukaaga nga March 16 mu kibuga Cairo ekya Misiri, wabula Nkumba ebuliddwa ensimbi ezibeetaagisa okutambuza abazannyi n’okubalabirira okumala enaku 10 ze balina okumalayo. Empaka zikomekekrezebwa nga March 25.\nNkumba erina kusitula ku Lwokuna nga March 14, wabula singa eremererwa, kitegeeza Uganda tegenda kufuna ttiimu y’abakazi kuba Ndejje, ttimu endala eyalina okukiika, nabo okubivaamu olw’ensonga y’ensimbi.\nTonny Lakony, atendeka Nkumba agamba nti babadde n’embalirira ya bukadde 75, wabula baakafunako obukadde 35, nga singa tebafuna zisigaddeyo, zibula baakuwalirizibwa okutwalako abazannyi mukaaga bokka ekintu eky’obulabe ennyo kuba omu bw’alwala tewaba mulala.\nKu Lwokutaano, Nkumba yategese enzannya ez’omukwano wakati wa UCU Doves ne Kampala Amatuer Volleyball Club (KAVC) ku MTN Arena e Lugogo, n’ekigendererwa eky’okusonderako ssente. Nkumba yawangudde KAVC ku nzannya 3-0 ate n’ekubwa UCU Doves ku nzannya 2-1.\nNkumba egguddewo nabuwanguzi mu za volley ball


Bukedde Online - Nnaalongo eyali akaayanira omwana amuggyiddwaako nâ€™addizibwa nnyina\nNnaalongo eyali akaayanira omwana amuggyiddwaako nâ€™addizibwa nnyina\nJunior Katende ow'emyezi omwenda baamukwasizza ShamirahÂ Nakintu ne kitaawe Ronald Katende oluvannyuma lw'abasawo abakugu mu kwekebejja obutonde okukebera omusaayi gwabweÂ ne bazuula nga Nnaalongo Harriet Nakafeero talina kakwate ku mwana ono.\nMu lipoota eyafulumiziddwa abantu bataano be baggyi\nMu lipoota eyafulumiziddwa abantu bataano be baggyiddwaako omusaayi, okuli abakaayanira omwana Nakintu ne Nnaalongo Nakafeero, Junior Katende, bba wa Nakintu, Ronald Katende n'omulongo Joshua Kato.\nNakafeero owâ€™e Kawempe TtulaÂ yaggulawo omusango ku poliisi e Kawempe nti yabbibwako omwana weÂ omulongo omu, WasswaÂ mu July 2010Â bwe yali amukwasizza omuwala Jackie ngâ€™agenze okunaabaÂ ne bifulimizibwa mu Bukedde.\nNakafeeroÂ yatemezebwako mukwano gwe Jane nti wa-liwo om-wana afaa-nana owu-we nga yam-ulaba mu bitundu byâ€™e LugobaÂ nga bamuyita Wasswa wabula taliiko mulongo munne.\nNakafeero yaggulawo omusango ku Nakintu owâ€™e KazoÂ CentralÂ n'akwatibwa era omwana nâ€™amuggyibwako.\nGavumenti yabasasulidde okuzuula ebikwata ku musaayi gwabwe era kyazuuliddwa ngâ€™omwana wa Nakintu bwetyoÂ poliisi yâ€™e Kawempe nâ€™emumukwasa mu butongole.\nWabula Nakintu agamba nti okuva amawulire bwe gaafuluma nti yatwala omwana wa munne,Â takyayala nga buli waayita abantu bamuteebereza okubba omwana kyokka nga wuwe.\nâ€œAbantu baali banzitira mu paaka enkadde gye buvuddeko era bangoba ne ku mulimu we nnali nkola mu Kikuubo nga nabo balowooza nti ndi mubbi wâ€™abaana. Njagala bakikakase nti ebya-zuuliddwa biraga nti omwana wange nzireyo ku mulimu gwange,â€™â€™ bwe yagambye.\nAkulira bambega ba poliisi e Kawempe, Paul Mugisha yag-ambye nti okunoonyereza kug-enda mu maaso okuzuula om-wana wa Nakafeero eyabula.\nEkizimbe kigudde mu Kampala ne kirumya 14\nEng'ombo ze yaleeta mu Kampala\nMunnayuganda eyasooka okulondebwa ku bwayinginiya afudde\nAbapangisa ku bizimbe bya Drake Lubega bamulangidde obuluvu


Bukedde Online - Abayindi bawabudde Uganda ku nsuubulagana y'amawanga gombi\nAbayindi bawabudde Uganda ku nsuubulagana y'amawanga gombi\nBafulumizza alipoota empya ku ndwadde ya...\nAba DP bavuddeyo ku bulumbaganyi ku bannaddiini...\nGAVUMENTI ya Buyindi egenda kussaawo ekitongole ekigenda okuvunaanyizibwa ku nkolagana yaayo ne Afrika naddala mu by’obusuubuzi era esabye Uganda okufuna ebintu amawanga gombi mwe gagenda okukolagana.\nSsekandi ng’akwasibwa omu ku bakulembeze b’omu kibuga Mumbai ekimuli.\nEkitongole kino kimanyiddwa nga India Africa Insititute of Foreign Trade.Pulezidenti w’ekibiina ekigatta bannamakolero e Buyindi ekya , All Ndia Assocation of Industries, Vijay Kalantri bino yeyabitegeezezza ng’asisinkyanye omumyuka wa Pulezidenti wa Uganda Edward Kiwanuka Ssekandi mu kibuga Mumbai e Buyindi era n’asaba Uganda efune ebintu by’esinga okwagala okukolaganamu ne Buyindi okugeza tekinoligiya, obulimi, enguudo n’ebirala.\nYagambye nti ebintu Buyindi by’erinamu obukugu mulimu eby’okusima obuggagga bw’omu ttaka, ebyobulamu, eby’obulambuzi, amasannyalaze.\nSsekandi yagambye Uganda bw’ekolagana ne Buyindi mu bintu (Buyindi) by’egisingako obukugu ng’obuvubi, bbanka, okusima eby’obuggagga bw’omu ttaka, tekinologiya kijja kuganyulwa Uganda.\nYagambye nti Uganda ejja kwongera okwolesa ebigikolebwamu Abayindi basobola okulaba emikisa gye basobola okufunamu singa bwe baba baagala okuleeta muno ssente zaabwe.\nMu nsisinkano eno amakampuni ga Buyindi agaagala okutandika wano emirimu gassizza emikono ku biwandiiko .\nAkulira bbanka ya Exim Bank, David Rasquinha yasabye amakampuni ga Buyindi okunoonya ebintu bye gasobola okussaamu ssente nga bazze mu Uganda nadaa eby’okulongoosa ebibala ng’ennansi, amata, ne sukaali n’agamba nti bbanka nneetegefu okubawola.\nMuseveni asisinkanye Omulangira William mu CHOGM


Okuva 24 Endagaano Enkadde nʼEndagaano Empya (LCB)\n24 Awo Mukama n’alagira Musa nti, “Mwambuke eno gye ndi, ggwe ne Alooni, ne Nadabu, ne Abiku, n’abakulembeze ba Isirayiri nsanvu. Musinze nga mwesuddeko akabanga, 2 Musa yekka y’anaansemberera; abalala tebasembera. Era abantu tebasaana kujja naye.”\n3 Musa n’ajja n’ategeeza abantu ebigambo byonna Mukama bye yamugamba awamu n’amateeka ge gonna. Abantu bonna ne baddiramu wamu ne bagamba nti, “Ebigambo ebyo byonna Mukama by’agambye tunaabikola.” 4 Bw’atyo Musa n’awandiika ebigambo byonna Mukama bye yayogera.\nAwo Musa n’akeera mu makya n’azimba ekyoto awo wansi w’olusozi; n’asimbako n’empagi kkumi na bbiri ng’ebika bya Isirayiri ekkumi n’ebibiri bwe byali. 5 N’atuma abasajja abavubuka Abayisirayiri, ne bawaayo ebiweebwayo ebyokebwa eri Mukama, ne ssaddaaka ey’emirembe ey’ente. 6 Musa n’addira ekitundu ky’omusaayi n’akissa mu mabeseni, n’ekitundu ekirala n’akimansira ku kyoto. 7 N’asitula Ekitabo ky’Endagaano, n’akisomera abantu nga bonna bawulira. Ne bagamba nti, “Ebyo byonna Mukama by’agambye tujja kubikola; era tunaamugonderanga.”\n8 Awo Musa n’addira omusaayi n’agumansira ku bantu, n’agamba nti, “Guno gwe musaayi gw’endagaano Mukama Katonda gye yabalagira okukwata.”\n9 Awo Musa ne Alooni, ne Nadabu, ne Abiku, n’abakulembeze ba Isirayiri ensanvu, ne bambuka; 10 ne balaba Katonda wa Isirayiri. Wansi w’ebigere bye nga waliwo ng’omwaliiro ogw’amayinja ga safiro, agalabika obulungi ng’eggulu eritaliiko bire. 11 Naye Katonda teyakola kabi konna ku bakulembeze ba Isirayiri abo; Katonda baamulaba, ne balya era ne banywa.\n13 Awo Musa n’asituka n’omuweereza we Yoswa; Musa n’ayambuka ku lusozi lwa Katonda. 14 N’agamba abakulembeze b’abantu nti, “Mugira mutulindako wano nga naffe bwe tukomawo. Mbalekedde Alooni ne Kuuli; buli anaaba n’ensonga yonna agende gye bali, bajja kugimumalira.”\n15 Awo Musa n’alinnyalinnya olusozi, ekire ne kirubikka. 16 Ekitiibwa kya Mukama ne kibeera ku Lusozi Sinaayi. Ekire ne kibikka olusozi okumala ennaku mukaaga; ku lunaku olw’omusanvu Mukama n’ayita Musa ng’asinziira wakati mu kire. 17 Abaana ba Isirayiri bwe baatunuulira ekitiibwa kya Mukama, ne kibalabikira ng’omuliro ogw’amaanyi ennyo ku ntikko y’olusozi. 18 Musa n’ayingira mu kire ng’agenda alinnyalinnya olusozi. Ku lusozi yamalako ennaku amakumi ana.


Gubasinze!! Mutabani wa Ssenkulu wa ISO ne banne baggaliddwa emyaka 30 mu kkomera lwa kutta muganzi we. - Watchdog Uganda\nBrian Bagyenda ku ddyo ne banne mu kkooti gye buvuddeko\nOMUVUBUKA Brian Bagyenda mutabani wa Ssenkulu we kitongole ekikettera munda mu Ggwanga ISO Col. Kaka Bagyenda ne bannae 2 ebigambo bibononekedde, bwe basingisiddwa omusango gw’okutta omuwala Enid Twijukye, omulamuzi nabasindika mu kkomera bamaleyo emyaka 30.\nTwijukye yali muyizi mu Ttendekero lye Ndejje, era kigambibwa nti okugenda okuttibwa yali yakamaliriza emisomo gye nga alinda kutikkirwa.\nOmulamuzi Moses Kazibwe owa kkooti enkulu mu Kampala ku mande ye yasingisizza omusango gw’obutemu Bagyenda nga ono musawo omutabuzi we ddagala, wamu ne banne okuli Innocent Bainomugisha 24, nga ono yali akola gwa kulongoosa saako ne Vicent Rwahirwe 28 nga naye yali mukozi wa waka.\nOkubasingisa omusango omulamuzi yesigamye ku bujulizi bwa bantu 16 obwaletebwa mu kkooti, bwe yagambye nti bwali bulunira ddala buterevu abawawabirwa nti baalina omukono mu kufa kwa Twijukye.\nMu kusooka Omulamuzi Kazibwe yagaanye ekya ba Pulida ba bawawabirwa 2, ababadde basabye omulamuzi abakendereze ku kibonerezo nti kubanga baali bakolera ku biragiro bya mukama wabwe Bagyenda, nagamba nti kyatagenda kukola kwe kubawanika ku kalabba yadde nga kye kibonerezo ekisembayo mu musango ogw’ekikula kino.\nYagambye nti Twijukye yali akyali muwala muto, era nga n’abenganda ze baamulinamu essuubi lyamaanyi mu biseera bye eby’omumaaso, nti naye kyenyamiza okulaba nga abawawabirwa byonna babisaanyawo mu kaseera akatono, bwatyo nabasindika mu kkomera e Luzira beebakeyo emyaka 32, nga ojjeeko 2 gye bamaze ku alimanda.\n“Musobola okusaba okujurira ku kibonerezo kye mbawadde mu bbanga lya nnaku 14, bwe muba nga temukkanyizza nakyo” Kazibwe bwe yabagambye.\nOludda oluwabi lwategeeza kkooti nti nga 4,01,2017 mu kitundu ekimanyiddwa nga Njobe Poad e Luzira mu Division ye Nakawa abawawabirwa baasalawo okumalawo obulamu bw’omugenzi Twijukye gwe baawamba ne bamutugisa akatto k’okubuliri, oluvanyuma ne bakunguzza omulambo gwe ne bagusuula mu bitundu bye Seeta Mukono gye gwasangibwa nga wayiseewo ennaku.\nNga 18.01.2017 Poliisi yakwata Bagyenda ne banne oluvanyuma lw’okufuna olukalala lwamasimu okuva ku ssimu y’omugenzi nga lulaga nti ye yali asembye okwogera naye ku lunaku lwe yava mu maka ga mugandawe agasangibwa e Namugongo Kira.\nMu kiseera ekyo Twijukye yali akola mu Ssemaduuka wa Capital Shoppers e Ntinda.\nLate Kagugube's 3 wives disagree on home to host vigil for his body ahead of today's burial


Ggoolokipa Alisson ogwa Chelsea agusubiddwa...\nMu kwanjula enteekateeka y’omwaka guno, ku Mmande, Edward J Muwanga Barlow okuva mu Standard Chartered Bank yakwasizza Patrick Kanyomozi Pulezidenti wa USPA Cheeke ya bukadde butaano(5,000,000)ng’entandikwa y’okutambuza enteekateeka z’omwaka guno okulwanyisa obubenje ku nguudo.\nOmulamwa gw’omwaka guno guli; ‘Tugondere amateeka g’ekkubo’ era nga bwe gwali omwaka oguwedde, emikolo emikulu egy’okusomesezaako eggwanga ku bubenje n’okubwewala gyakubeerawo nga August 24, 2019 mu kibangirizi kya Mayors Garden e Lugazi.\nMuwanga Barlow agamba nti kati emyaka 12 nga standard chartered bank ekolagana ne USPA wabula ebikwekweto n’okusomesa babadde basinga kubitambuliza ku bantu baabulijjo wabula ku luno baakutuukirira abakoseddwa obubenje mu malwaliro olwo baddaabirize n’ekizimbe omujjanjabirwa abafunye obubenje(Casuality Ward).\nKanyomoozi Pulezidenti wa USPA yasiimye aba Standard Chartered Bank olwokubadduukirira mu kaweefube w’okutaasa eggwanga ku kufiira mu bubenje era tebagenda kuddiriza muliro ku nsonga z’obubenje.\n“Bannayuganda bannange, obulamu kya bbeeyi, ate tebuzzikawo, twewale okwogerera ku massimu nga tuvuga, okuvuga nga tutamidde ate tugondere amateeka g’ekkubo,” Kanyomozi bwe yakkaatirizza.\nUSPA ekola ebikwekweto bino nga bajjukira bannamawulire ab’afiira mu bubenje e Kikaawula Lugazi mu 2001 okuli; Leo Kabunga, Francis Batte Junior, Kenneth Matovu, Simon Peter Ekarot n’abalala abazze bafa.\nMubiru egumizza aba Katwe United\nBugema ne UCU balinze ssaawa


Bukedde Online - Okukuza olunaku lw'abazira - Katikkiro wa Ethiopia atuuse mu Uganda\nAbasse musajja wange Abriga n'omukuumiwe...\nKATIKKIRO wa Ethiopia Dr. Abiy Ahmed ali mu Uganda mw’agenda okuba omugenyi omukulu ku mukolo gw’okukuza olunaku lw’abazira ku Lwomukaaga June 9 olugenda okubeera mu disitulikiti y’e Kakumiro.\nPulezidenti Museveni ne mukulu munne Abiy owa Ethiopia nga bali e Ntebe.\nDr. Abiy agenda kuweebwa omudaali ogwa ‘’Pearl of Africa Grand master award’’ ku mikolo gy’okujjukira abazira abaalwana okununula Uganda okuva mu mikono gy’abakulembeze ababi.\nKu bugenyi obw’ennaku ebbiri bw’azzeeko wano ng’ayitiddwa mukulu munne Pulezidenti Museveni, Dr. Abiy agenda kwogeraganya ku by’okunyweza enkolagana n’amawanga gombi mu by’obusuubuzi n’ebyenfuna.\nLwo olunaku lw’abazira lugenda kukuzibwa e Birembo mu disitulikiti y’e Kakumiro era emikolo giri ku mulamwa ‘’Okujjukira abalwanyi abaawayo obulamu bwabwe ne balwana olutalo, omulimu gw’okunyweza ebyatuukibwako gukakata ku ffe (abaliwo).’’\nNga January 8, 1985 abayeekera ba NRA abaaduumirwanga kati Pulezidenti Museveni, basala oluguudo lwa Hoima – Kakumiro mu kitundu ekimanyiddwa nga Nkondo ne bagenda okulumba enkambi y’amagye e Kabamba.\nBaawummulirako e Kasambya ekiro era baalumbibwa ab’eggye lya UNLA ne bubeefuka okukkakkana era aba NRA ne bafiirwayo bannaabwe e Birembo kyokka omulabe waabwe yanafuwa okutuuka lwe baawamba obuyinza mu 1986.\nNg’oggyeeko e Birembo, wagenda kubaawo ebijaguzo ebirala mu disitulikiti ezenjawulo era wiikendi egenda kuba ya kusaba mu nzikiriza ezitali zimu okujjukira abazira ba Uganda.\nOkwogera kwa Pulezidenti Museveni eri eggwanga 2019


Poliisi ekutte ababbira mu ssabo- Babiri bafu\nKAMADA Ssentaayi gwe baasoose okukwata n’alonkoma banne. Bamunyize ebitoliro n’ayogera essabo mwe batereka emmundu era ensiitaano eyaddiridde yabadde wa musawo wa kinnansi we baakubidde ababbi babiri amasasi agabattiddewo!\nSsentaayi aludde ng’anoonyezebwa ku misango gy’okubbisa emmundu era bamulumiriza nti ng’ali ne banne okuli George Kawooya ne Dickson Mugalu baateega bbaasi ku luguudo lw’e Mityana omwaka oguwedde ne bateeka abasaabaze ku mudumu gw’emmundu ne babanyagulula ne babambula n’engoye!\nSsentaayi mu kukwatibwa baamuzingizza ali mu mmotoka ne Mugalu era bombi ne babakwatira ku luguudo lw’e Salaama mu Makindye – Kampala okuliraana amaka ga Ssentaayi.\nJjingo (ku kkono) ne Erias Uma omusuubuzi w’amatooke e Kibuye.\nBABAKUTTE N’EMMUNDU GYE BAANYAGA KU MUKUUMI E LUBAGA\nOmu ku baserikale eyabadde mu kikwekweto (ataayagadde kwatuukirizibwa) yategeezezza Bukedde nti, mu mmotoka mwe baakwatidde Ssentaayi ne Mugalu mwe baasanze n’emmundu – zino ezaakazibwako “Ssasirimu”.\nEmmotoka eno ya Ssentaayi era bwe baamukunyizza ku ngeri gye yafunamu emmundu eyo, yannyonnyodde nti baaliimisa omukuumi w’essundiro ly’amafuta erya Super- Oil e Lubaga eyateranga okukeeseza ku ssundiro eryo ng’aliwo omu n’emmundu ye.\nEkiro ekimu mu mwaka oguwedde baamuzinduukiriza ng’asumagira ne bamugwa mu bulago ne bamunyoola ensingo ne bamuleka ng’ataawa ne babulawo n’emmundu eyo.\nNti okwo baagattako emmundu entono bbiri ez’ekika kya Piisito ng’emu eriko n’ennamba za poliisi UGPOL36316319-20388 n’endala gye baalamba n’ennukuta ZN-85 era zino ebbiri ze babadde bakuumira mu ssabo lya Peter Jjingo e Kikajjo – Namasuba.\nSsentaayi ne Mugalu baasoose kugaana kwogera kifo we batereka Piisito ebbiri kyokka poliisi ng’eri wamu n’abekitongole kya Flying Squad e Katwe ne babalemerako okukkakkana nga boogedde ew’omusamize gye baazikukulira.\nBaayongeddeko nti bwe bamala okunyaga, basibira ku ssabo lya Jjingo n’abayambako okukweka omunyago, okusiba emisango n’okubanaaza eddagala eriwugula ababalondoola. Mu kiro ekyakeesezza Ssande, Ssentaayi ne Mugalu baakulembedde abaserikale okubatwala ku ssabo era baasanzeewo abamu ku bali mu kibinja ky’ababbi nga bali mmanju w’essabo bafuuwa mmindi.\nBaabataayizza ne babalagira okuwanika emikono kyokka omu ku bbo eyategeerekese nga Isma Kavuma n’agezaako okulumba abaserikale era awo we baamukubidde essasi. Mu kanyoolagano ako ne Ssentaayi nti yagezezzaako okukubagana n’abaserikale era naye ne bamukuba amasasi agaamusse.\nNNANNYINI SSABO NAYE BAMUKUTTE\nKavuma ne Ssentaayi nga bamaze okukubwa amasasi, abalala mukaaga okwabadde ne Jjingo nnannyini ssabo baabatadde ku mpingu, olwo ne batandika okwaza essabo mwe baasanze piisito bbiri okuli n’eyaggyibwa ku poliisi mu ngeri ababbi gye batannaba kunnyonnyola.\nAbaakwatiddwa kuliko: •Dennis Kaweesi 30, avuga bodaboda ku Bbakuli naye nga mutuuze e Nansana\n•Badru Mayanja 31, omutuuze w’e Makindye Salaama kyokka nga yeefuula ayokya ebyuma era poliisi egamba nti baakamukwata emirundi ebiri mu bubbi bw’okukozesa emmundu kyokka nga kkooti zimuyimbula.\n•George Kawooya 30, avuga bodaboda ku siteegi y’e Nakulabye naye nga mutuuze w’e Kawempe\n•Elias Uma 54, ow’e Kabowa era poliisi egamba nti ne mukaziwe baamuttira mu bubbi e Butambala\n•Peter Jjingo 37, omusawo w’ekinnansi e Namasuba Kikajjo gye baakwatidde emmundu •Dickson Mugalu ow’e Makindye era ono aludde ng’anoonyezebwa ku misango gy’obubbi. Jjingo yagambye nti akola gwa butembeeyi kw’agatta ogw’okusawula era abo abadde abatwala “ng’abazzukulu” abajja mu ssabo lye abasawule kyokka oluvannyuma ne bamuteresa ekitereke wabula teyamanya birimu era yalabidde awo ng’abaserikale bamugamba nti y’abadde atereka emmundu mu muzigo gw’abadde akozesa ng’essabo!\nBasitoola ezaasangiddwa n’ababbi.\nYagambye nti talina kakwate konna ku bubbi era ‘abazzukulu’ abadde abayamba mu nsonga emu yaakubawa mikisa, mpozzi n’okubambulula.\nAduumira poliisi y’e Katwe, Samuel Mission yagambye nti abaakwatiddwa babataddeko omusango gw’okubbisa eryanyi (Aggravated robbery) oguli ku fayiro CRB 406/2016 era bakuumirwa Katwe ng’okukuhhaanya obujulizi bwe kukolebwa.\nEnnyumba ya Mugalu ku lw’e Salaama baagyazizza era ne bakwata ne bakazibe babiri kyokka oluvannyuma ne bayimbulwa ku kakalu ka poliisi. Mugalu yakwatibwako ne mu misango gy’okweyita ky’atali era yasangibwa n’ebyambalo by’ekijaasi.


Bukedde Online - Ddala ensinza y'ekirokole esensedde Ekkanisa ya Uganda?\nDdala ensinza y'ekirokole esensedde Ekkanisa ya Uganda?\nIvan Ssemwanga muyi, Zari n'abooluganda balwanira byabugagga\nAsigudde omukazi ate n'aloopa nnyini ye ku...\nENSINZA y’ebyamagero mu Kkanisa ya Uganda etandise okusimba emirandira ng’ebintu bingi ebikolebwa mu makanisa g’Abalokole bitandise eno.\nApostle Victor Uchegbulam okuva e Nigeria ng’asabira Abakristaayo e Namirembe.\nMu Bulabizi bw’e Namirembe n’awalala, kati amakanisa mangi gaatandikawo okusaba kw’emisana, era nga mu kusinza kuno abantu bagobwako emizimu, basabirwa okufuna ebyamagero, basabirwa okuwona endwadde, n’ebizibu ebirala.\nKu Ssande ewedde nga May 15,2017, Lutikko e Namirembe yakyazizza omubuulizi w’enjiri ayitibwa Apostle Victor Uchegbulam okuva e Nigeria.\nMu kusaba kuno, Apostle Victor yaleese ensaba eyabadde tennalabwako mu Lutikko, bwe yalagidde abasumba basse amaviivi n’emikono ku ttaka basabe era ne bakikola.\nMu kusaba kuno, Apostle Victor yeetegereza omuwala ayitibwa Gorret Nakisaka agambibwa nti yali tayogera, ono yamuyiseeyo gye yabadde n’ajja ku kituuti n’atandika okumusabira nga bwamutaddeko emikono.\nOluvannyuma lw’okumusabira okumala eddaakiika nga ttaano, Apostle Victor yalagidde omuwala ayogere ekigambo Jesus, omuwala n’akyogera Abakrisitaayo ne basanyuka n’enduulu wamu emizira ne bisaanikira akasozi Namirembe nga batendereza\nOmukama olw’ekyamagero ekyabadde kikoleddwa nga kigambibwa nti omuwala yabadde awonyezeddwa. Ensaba kati nayo ekyuseemu, gamba nga mu Lutikko, Omusumba bw’aba asabisa, Abakristaayo eno nabo buli omu abeerako essaala ye gy’asaba wakati mu kuwanika emikono ekitabaddewo emabegako mu nsinza Ekristaayo.\nWaliwo ekiseera bwe kituuka, abantu ssekinnoomu ne bavaayo ne bawa obujulizi obw’ebyamagero bye babeera bafunye era ng’enkola eno ebadde esinga kubeera mu makanisa ga balokole.\nOkusaba okukeesa obudde n’okumalako omwaka nabyo kati amakanisa mangi wonna gakwettanidde ate nga gyebuvuddeko kubaddenga kutegekebwa makanisa ga balokole.\nAKULIRA EKITONGOLE KY’ENJIRI E NAMIREMBE ANNYONNYOLA\nRev. Samuel Muwonge yategeezezza nti kikyamu omuntu yenna okugamba nti omusumba oba omubulizi y’awonya wabula Katonda ayita mu Mwoyo omubuullizi yenna n’asobola okusabira abakkiriza ne batereera.\n“Nsoberwa abantu abagamba nti okuyimba n’okuzinira mu kkanisa kikyamu kuba bw’osoma Zabbuli eye 150, Katonda agamba nti munsinze nga mukuba ebivuga ssaako okuyimba ennyimba ez’amaloboozi.\nOmuntu okuvaayo n’agamba nti Ekkanisa ya Uganda ekoppye abalokole, aba tamanyi byawandikibwa kuba okuviira ddala ku mulembe gwa Martin Luther ebyamagero byaliwo ng’abantu bawonyezebwa era omulimu gwaffe gwe tutandise kwe kubizuukusa okuva omulabe gye yali yabikweka tukomewo n’amaanyi amapya mu Kkanisa ya Uganda.\nMu kino Obulabirizi bw’e Namirembe bwatekawo okusaba kw’ekyemisana buli Lwakubiri mu Lutikko, olukuηηaana lw’enjiri oluberawo emirundi ebiri buli mwaka ssaako okusaba kw’okwaniriza omwaka okubeerawo mu bimuli bya Lutikko n’okusaba okulala.\nOkugamba nti abakkiriza okuva mu Kkanisa ya Uganda bayinza okwegatta n’abalokole nze si kiwakanya kuba abo bebamu ku ndiga ezaabula era bwe beegatta wamu bagenda kukomawo eno sso ssi ffe kubula.\nEkkanisa ya Uganda okuteekawo okusaba kw’ekyemisana, okw’okuyita mu kiro ssaako okuzinira mu kkanisa ng’abakkiriza batendereza tebali ku mulamwa gwa kunoonya byanfuna wabula okukyusa obulamu bw’abo abali mu kukaaba n’okudaaga nga kino tukikola tuyita mu ssaala ze tusabira abantu ssaako okuyimba ennyimba ezibazzaamu essuubi.”\nAMYUKA VIIKA WA LUTIKKO E MUKONO ANNYONNYOLA:\nRev. David Kaggwa amyuka Viika wa Lutikko y’e Mukono agamba nti ensinza y’okusaba kw’ekyemisana, okutegeka enkuηηaana ssaako okusaba kw’okuyita mu kiro wamu n’okwo okw’okusabira abantu mu maka gaabwe kwatandika dda mu kkanisa ya Uganda wadde nga kwatuuka ekiseera ne kusirikamu nga kino ky’ekireese abamu okukoloowoza nti bintu bipya.\nOkutegeka okusaba kw’ekyemisana, okutegeka enkuηηaana ssaako okusaba kw’okuyita mu kiro eddiini zonna zibikola.\nEkkanisa ya Uganda bino tebikoze lwa kwagala ssente okuva mu bagoberezi oba okweranga wabula ekikola okulaba nti abantu badda eri Mukama ssaako okuwaayo obulamu bwabwe eri ye asobole okubayamba mu mbeera yonna”.\nMu Kkanisa ya Uganda nayo waliyo okukola ebyamagero ssaako okusumululwa wadde nga bino ababuulizi ab’enjawulo babikola nga mwoyo amaze kubakkako ng’eno y’enjawulo wakati waffe n’abalokole.\nBw’otuula ne weekenneenya mu myaka egyedda, twalina ensinza y’okukba ebivuga mu ddoboozi ely’amaanyi, okuyimba ennyimba z’amaloboozi, okubuukira mu bbanga nga tusinza Katonda, okuwonya, okutegeka enkuηηaana z’enjiri era bino ataaliwo tayinza kumanya nti byaliwo’Rev. Kaggwa bweyajjukizza.\nEkkanisa ya Uganda\nEyatunze ebintu bya nnyina eby'omunnyumba Poliisi emukutte\nSaava ayombedde eby'endola mu kivvulu\nCoco Finger ng'ali bbize?\nBebe nakawere mutwalire ku buugi


Bukedde Online - Abajaasi ba Amerika 6,000 bafiiridde mu muyiggo gwa bin Laden mu myaka 10\nAbajaasi ba Amerika 6,000 bafiiridde mu muyiggo gwa bin Laden mu myaka 10\nOsama bin Laden - Abadde amaze emyaka 10 nga yeekwese kyokka essimu yamuwaddeyo mu balabe be!\nWadde bin Laden yattiddwa, olutalo si lwakuggwa mangu. Abajaasi ba Amerika 6000 be bafudde nga bayigga omumpembe ono ate abalala 55,000 ne balumizibwa nnyo.\nKyokka eri omuntu wabulijjo, omuyiggo gwa bin Laden gulese bangi nga bafeesa. Mu Iraq mwokka abantu babulijjo 1,200,000 be bagufiiri\nKyokka eri omuntu wabulijjo, omuyiggo gwa bin Laden gulese bangi nga bafeesa. Mu Iraq mwokka abantu babulijjo 1,200,000 be bagufiiriddemu ate mu afghanistan basukka mu 20,000, abalala 50,000 balumiziddwa.\nAte mu Somalia nâ€™ensi endala eziriraanyeewo nga ne Uganda mwâ€™ogitwalidde, omuyiggo gwa bin Laden nâ€™abalwanyi be gwakafiiramu abantu 65,000.\nOkuva mu 2001, bin Laden akozeeyo ennumba endala 13 era abantu abafiiriddemu basoba mu 1,000.\nOmuyiggo gwa bin Laden gusudde ensi nnyingi era nâ€™okwekalakaasa okuli mu kyondo kya Buwalabu oyinza okugamba nti ensigo eyakutandika yava ku muyiggo gwa bin Laden nâ€™aba al-Qaeda nga Amerika, Bungereza nâ€™amawanga gâ€™Abazungu gaagala okussaako abakulembeze bwe bakwatagana.\nKyewuunyisa nti Obama naye yajja mu buyinza lwa bin Laden, kuba Pulezidenti Bush bwe yadiibuuda ssente okulwana olutalo mu Iraq ne Afghanistan nâ€™aleka ngâ€™ebyenfuna byâ€™eggwanga lye biragaya. wano Obama we yafuna oluwenda olwenyigawo.\nOkuva Obama lwâ€™asse bin Laden, akubye ekkonde evvannyuma abo ababadde bagambanti abasajja bombi balinnya mu kimu.\nWabula kwo okutta bin Laden kulinga okusala akawuuwo ku musota, gusigala mulamu, ate nga mukambwe nnyo. Ohama anaagusimattuka?\nKAMULI: Kijamawadde lwa bulagajjavu bwa batuuze n'abakulembeze baakyo\nEyatolose awaka oggenda mu ndongo bamusazeeko amabeere ne bagenda nago\nNkuumira omukwano e Sudan gy'okolera\nObugumiikiriza buntuusizza ku kkula ly'obufumbo\nObwenzi bw'omusajja bwamunnemya


Ssentebe Katwere yagambye nti, omukyala ono yalina emidaala esatu ngâ€™atunda bintu bya buwangwa omuli embugo, ebita nâ€™ebirala ebiringa ebyo. Wabula yali talina mutawaana gwonna era mu ofiisi yafa talinaamu musango.\nNnaalongo Yuliyana Achomo Ono ye mulirwana wa Namayengo e Kawuku:\nOmugenzi namuguza wano emyaka musanvu egiyise, nâ€™azimbawo amaka kwe yasiba ekikomera oluvannyuma. Naye mu kiseera we yasengera wano nga Kasujja tabeera naye.\nEbbanga teribadde ddene bukya Kasujja ajja mu kifo kino, wabula nabalabanga nnyo kumpi buli ku makya nga batambulira ku pikipiki okugenda okukola ngâ€™omwami avuga omukyala.\nWabula ku olwo lwe baatwala Namayengo, baamutwala ssaawa 11:00 ezâ€™oku makya era yagendera mu mmotoka ye, nze nafuluma ne mbalaba nga bamutwala. Mu kiseera ekyo omwana yali amuyita â€˜Mummy, mummyâ€™ mmotoka nâ€™esimbula.\nTwaddamu okubimanya nga balanga ku kizindaalo kyâ€™oku kyalo nti Hajara afudde! Twagenda ewa mulirwana okumusaasira kyokka bwe nnayingira ekikomera omusajja yatandika kugamba nti nze nasse mukazi we! Nali nfuluma ekikomera nga ne poliisi etuuka, ne bamukwata!\nOno yâ€™akulira ekitongole kya poliisi ekirwanyisa ekisaddaakabantu.\nWaliwo enkola ya Poliisi okubuulira ku muwaabi wâ€™omusango buli ekigenda mu maaso ku musango gwe. Mu mbeera eno nnayogera ne Muky. Nakiyonga ne mmutegeeza nga Poliisi bwâ€™egenda okuta Kasujja ku kakalu kaayo ngâ€™okunoonyereza bwe kugenda mu maaso.\nLipoota eyava mu ddwaaliro e Mulago eraga nti omufu teyatulugunyizibwa, wabula yalina obuzibu ku bwongo. Muky. Nakiyonga ebya lipoota eno yabiwakanya, bwe yajja mu ofiisi yange ku nsonga eno nnagenda naye ne Dr. Byaruhanga ne dokita eyakola lipoota eyasooka mu maka gâ€™omugenzi e Kawuku ne baddamu ne bakebera omulambo.\nLipoota eyookubiri gye baakola era yalaga ekintu kye kimu. Kino baakinnyonnyola Nakiyonga ne bakkiriziganya.\nï¬ Lwaki mu kusooka Kasujja yagaana okugenda ku poliisi okukola sitaatimenti?\nï¬ Lwaki Kasujja yasooka kugaana kwogera wa omulambo gwa mukazi we gye guli?\nï¬ Lwaki Nakiyonga yeetawulanga nnyo mu maka gâ€™omwana okumunyiya obufumbo?\nï¬Kasujja kiki kye yali akweka okutuuka okugaananga okuggulira poliisi ngâ€™ezze okumwebuuzaako?\nBwâ€™oba olina kyâ€™omanyi ku musango guno oba ekirala kyonna kyâ€™oyagala tunonyerezeeko wandiika â€˜kalondooziâ€™, lekawo akabanga ozzeeko obubaka obuweereze ku 8338. Oba buweereze ku 0752628931.\nOmukazi yansobera ngâ€™amalamu akagoba\nOmusuubuzi wâ€™e Nateete abaana bamukubizza puleesa\nEyanywedde n'atamiira afiiridde mu buliri\nOmusomesa wa Pulayimale abadde talina wamuluma basanze mulambo mu buliri!


Bukedde Online - Boofisa ba Poliisi abaakwatibwa ku by'okutta Kaweesi babataddeko emisango 6\nAba NRM ne FDC balwanidde omulambo gwa ssentebe...\nBOOFIISA ba poliisi abagambibwa okuba mu lukwe lw’okutta eyali omwogezi wa poliisi, Andrew Felix Kaweesi, fayiro yaabwe eriko emisango mukaaga amagye gye gabataddeko omuli egyobutemu esatu, okubba emmundu esatu.\nOkusinziira ku banoonyereza ku kutemulwa kwa Kaweesi, abantu abasatu abattibwa Andrew Felix Kaweesi, omukuumi Kenneth Erau ne ddereeva Godfrey Mambewa n’emmundu essatu okuli SMG bbiri ne pisito emu, buli mmundu bagibalira omusango gwayo.\nOkusinziira ku nsonda mu magye, emisango gyonna gyakakasiddwa akakiiko ka Joint Intelligence Committee (JIC) akatuulako aba ISO, JATT, CMI ne poliisi. Kano ke kalina obuvunaanyizibwa okwekenneenya obujulizi n’ebizibiti.\nJIC etuulako badayirekita ba poliisi babiri Grace Akullo ow’ekitongole kya poliisi ekinoonyereza ku buzzi bw’emisango ne Abbas Byakagaba ow’ekitongole ekirwanyisa obutujju, CK. Asiimwe owa Joint Ant Terrorism Task Force (JATT), n’aba CMI n’abalala.\nOkusinziira ku nsonda, amagye galina abantu musanvu okuli abaserikale abaali bakolera mu kitongole kya Flying Squad ate abalala bataano okuli abapoliisi n’amagye bakyaliira ku nsiko. Mu baliira ku nsiko kwe kuli n’eyali omuyambi wa Gen. Kale Kayihura, Jonathan Baroza eyali yasindikibwa mu Algeria okukola ne poliisi ya Afrika.\nBaroza yeetaagibwa ebitongole by’ebyokwerinda CMI ne ISO okubaako byabuuzibwa ku by’okutemulwa kw’eyali omwogezi wa poliisi, Andrew Felix Kaweesi, omukuumi we Kenneth Erau ne ddereeva Godfrey Mambewa.\nEbitongole byombi fayiro ya Baroza byagiteekako emisango mukaaga omuli egy’obutemu esatu n’okubba emmundu ssatu.


Bukedde Online - Empale z'amadaala zettaniddwa abawala\nAyagala okuva mu bupangisa osaana wekkaany...\nEmpale z’amadaala zettaniddwa abawala\nHindu Natalia ng’alaga omusono gwa ‘jump suit’ ey’amadaala.\nHINDU Natalia ow’omu Kampala agamba nti 2017 tayinza kugumalako nga tayambadde musono guno kubanga gumukola ffi ga era nga gwe gumu ku misono ogumukutte omubabiro ennaku zino.\nOmusono gw’empale ezigaziwa wansi ez’abakyala ezitiyitibwa ‘fl ared bell bottom’ zettaniddwa nnyo abawala abatambula n’omulembe.\nEmpale eno yakolebwa mu dizayini ng’egaziwa nnyo wansi mu magulu era nga wano abamu we basinziira okuziyita ‘fi sh’ naye ng’erinnya lya ‘fl ared bell bottom’. Omusono guno guli mu dizayini omuli empale ne ‘jump suit’ era mu matiiriyo ez’enjawulo omuli; ppamba, nayirooni, spandex, lace n’eya jjiini.\nOkusinziira ku Medi Mubiru atunda n’okusuubuza engoye z’abakyala ku Grand Corner wano mu Kampala, omusono guno gwaliwo mu myaka gya 1990 era ng’abawala n’abakyala abatambula n’omulembe ebiseera ebyo bazettanira.\nKyokka engeri omulembe gye gutadiba era omusono guno gukomyewo ku katale. Abamu ku basinze okugwettanira mwe muli omuyimbi Sheebah Kalungi. Mubiru yagambye nti empale zino zigula okuva ku 40,000/- ne 60,000/- okusinziira ku kifo w’ogiguze. Ebirala ebikuumira Hindu ku mulembe mulimu;\nENJALA Olw’okuba eddiini tenzikiriza kusiiga cutekisi ku njala, nfuba okuzikuuma nga nnyonjo era nga zirabika bulungi. Nzikolako tulitimenti buli luvannyuma lwa wiiki bbiri.\nFFIGA Eno njeewulira era engoye ntera kwabala eziraga omubiri gwange wabula ng’okugikuuma neewala nnyo okumala galya buli kyensanze ate nnettanira nnyo okunywa amazzi agabuguma.\nENGATTO Buli lwe nnyambala engatto empanvu mpulira nga nnyumye olugoye ne bwemba sambadde lwa bbeeyi. Ekirala engatto empavu zimpa entambula\nManeja wa ba Gudlyfe asuze mu kaduukulu lwa bbanja lya Balaam\nEnnyimba ze nkuba ziwadde bangi essuubi


Bukedde Online - Ssebalamu akoledde muwala we akabaga k'okumala okusoma n'amukubiriza okubeera nga Ham\nAba Takisi ku Kalerwe bagudde mu lukwe lw'okuwamba...\nOmusaayi guyiyeeyo Rev. Ronald Kalende. Omwana...\nOmugagga Ssebalamu ng'akwata Ham mu ngalo ne mukyala we wakati ssaako ne muwala waabwe eyatikkiddwa mu misomo gy'ebyobulambuzi\nABAGAGGA b’omu Kampala bawereddwa amagezi okusomesa ng’abaana baawe bafuuke abakugu mu mirimu egy’enjawulo gye baabadde bawa abantu ab’ebweru okubayambako okuddukanya bizinensi zaabwe nga munnaabwe John Ssebalamu owa Freedom City bw’akikola.\n“Abasuubuzi b’omu Kampala bangi abaamanyi nkimanyi sibayivu nnyo ate nga bazadde abaana naye abasinga tebafuddeyo nnyo kw’agagala kubaweerera ekitali ku Ssebalamu kubanga, ye ekyama yakirengerera wala n'asomesa abaana era mu nyumba ye kati awezezza diguli sattu okuli looya, abalirira ebitabo ne Diana Nabukeera eyasomye eby’obulambuzi ng’ate balina ekifo kya Freedom City ekisinga okwetanirwa ennyo Bannakampala okuliraamu obulamu mu nsangi zino” Bwatyo ssentebe w’abagagga b’omu Kampala Godfrey Kirumira bweyategezezza.\nKirumira yagambye nti nkimanyi Nabukeera okusoma eby’obulambuzi teyabadde nsobi kubanga ffe bakitaawo tukusuubira okuyamba ennyo ku bazadde bo okwongera okufula Freedom City , ekifo ekisikkiriza n’abalambuzi okuva wabweru w’e ggwanga ne bajja wano mu Uganda n'ekyongera okuyingiza muno ssente.\nBino Kirumira yabyogeredde ku kabaga ka muwala w’omugagga Ssebalamu ayitiibwa Diana Nabukeera bwebabadde bamuyoozayooza okuwangula diguli y’eby’obulambuzi okuva mu yunivasite y’e Makerere. Era omukolo gwabadde ku Freedom City okwetabiddwako n’abagagga b’omu Kampala abalonddemu wadde okusinga abazadde bagulekedde mikwano gy’abaana baabwe.\nYe Ssebalamu yeebazizza muwala we, Nabukeera okumanya ky’ayagala era nakituukiriza , ffe nnyabo tukoze ogwaffe ng’abazadde ne maama wo, Ruth Ssebalamu era tukwagaliza buwanguzi buli gy’olaga.\nSsebalamu yagambye nti wadde ye talina diguli naye amaanyi amakulu g’omuntu omuyivu era akakasa nti n’abaana be abalala abakyali abato bonna bagenda kutikkirirwa era n’abawa amagezi nti buli amala okusoma bakope nnyo mukulu waabwe Haji, Hamis Kigunddu Ham kubanga alina ekifaananyi kyawa famire yaabwe ekirungi ng’omuvubuka omuto omuyivu ate alina ssente.\nYe muky Ruth Ssebalamu yasiimye bba, Ssebalamu okubeera ow’enjawulo ku basajja abalala kubanga ayagala nnyo abaana baabwe n’okufaayo okulaba gye basomera era n’asaba n’abaana bakope empisa ze balaba ennungi ze babakulizamu nabo bakwate bwe batyo bazzukulu baabwe gye buggya.\nSsentebe wa “Kisaakimu Club”, omugagga Freeman Kiyimba yasabye Nabukeera obutapapa kufumbirwa mangu nga tanafuna musajja gw’awulira nti ayagala ku mutima, era alowooze nnyo okufuka omukyala omusuubuzi ow’amaanyi nga ssenga we Christine Nabukeera owa Kisekka Auto Centre Arcade bw’ali mu Kampala.\nYe omujaguza Diana Nabukeera, yagambye nti talina kyayinza kusasula bazadde be okumulabirira okuva obuto okumutuusa ku kkula lino era abasabira buwangazi era ne yeeyama obutabaswaza yonna gy’anabeera nga alaze


Bukedde Online - Aba Poliisi babiri bazuuliddwa ku by'okutta Suzan Magara\nBazudde ebikontana n'ebya poliisi ku Muzungu eyafa\nPoliisi ya Kira Road efunye DPC omupya\nSusan Magara bwe yali afaanana.\nOLUVANNYUMA lw’ekitongole ky’amagye ekikessi ekya CMI okukwata omusajja Ronald Asiimwe amanyiddwa nga Kanyankole, ab’ebyokwerinda baliko abaserikale ba poliisi babiri be banoonyerezaako nga kigambibwa nti be baayambangako abaawamba Susan Magara oluvannyuma ne bamutta mu ntiisa.\nBambega abanoonyereza mu musango guno baategeezezza Bukedde nti waliwo abaserikale ba poliisi babiri abaayambako abatemu. Abaserikale bano nti baalondoolanga entambula za bazadde ba Magara nga babuulira abatemu ebigenda mu maaso.\nAbaserikale bano nti baali bakozesa emmotoka ekika kya Toyota Super Custom mwe baatambuliranga ekiseera kyonna Magara kye yamala nga muwambe, wabula emmotoka eno nti yali epangisiddwa bupangisibwa era oluvannyuma lwa ‘misoni’ okuggwa, emmotoka baagiddiza nnyini yo.\nSusan Magara yawambibwa nga February 7, 2018 era ne bamutta mu kiro ekyakeesa February 27 nga bamumazizza mu buwambe wiiki ssatu, omulambo ogwali gusaliddwaako engalo ne bagusuula e Kitiko-Birongo mu Makindye Ssaabagabo.\nAbaserikale ababiri be banoonyerezaako (amannya galekeddwa), omu munene mumpi wa kiwago muddugavu ate omulala muwanvu mutono mweru era ali ku ddaala lya SSP ng’atera okubeera ku kitebe kya poliisi e Naggulu. Abadde Minisita w’obutebenkevu, Lt. Gen. Henry Tumukunde ng’ali mu kuziika yagamba nti obukodyo abaawamba Magara bwe baakozesanga bwabeewuunyisa nnyo; kyokka bambega bagamba nti ekimu ku byayamba abatemu ne batuuka n’okugenda n’ensimbi ezisukka obukadde 700 be baserikale bano abaabayambangako okubabuulira eky’okukola era oluvannyuma baabaawuliza ku ssente.\nJohn Fitzgerald Magara kitaawe wa Susan Magara, mu kusabira omwoyo gwa muwala we nga February 28 mu Klezia ya Our Lady of Africa e Mbuya yategeeza nti, buli kye baali bakola abatemu baakimanyanga, era omulundi ogwasooka nga taata agezaako okusisinkana abatemu e Mpigi ku Bikondo, yalina abaserikale babiri omu nga yeefudde ddereeva ate omulala nga yeefudde muganda we, wabula abatemu ne bamukubira essimu nga bamulagira asooke azzeeyo abaserikale ba CMI babiri be yali nabo mu mmotoka alyoke akomewo bamuwe omukisa gw’okwogera naye. gattagatta ebiyinza okuba nga bye byavaako okuttibwa kwa Magara era mu bye batunuulidde, mulimu ne bizinensi za famire z’ebadde ekola.\nJohn Fitzgerald Magara, ye nnannyini kkampuni ya Bwendero Dairy Farm esangibwa e Hoima ng’erina ne ofiisi mu Kampala ku luguudo Kabakanjagala mu maaso ga Bulange omugenzi we yali akolera era nga ye yali Maneja era nga y’avunaanyizibwa ne ku by’ensimbi.\nOkusinziira ku nsonda mu byokweinda, kkampuni ya kitaawe wa Magara, yafuna ddiiru y’okutwala amata e Kuwait, muno baali baakuggyamu obuwumbi bwa ssente obusukka omunaana, kyokka kigambibwa nti, waliwo abaamupangira ddiiru eno nga waliwo omutemwa gwa mitwalo gya ddoola 80 (ezisukka mu buwumbi 3) ze yalina okubasasula wabula ne bafunako emitwalo gya ddoola 10 gyokka ab’ebyokwerinda kye bakyanoonyerezaako okuzuula obutuufu bwakyo n’okumanya oba nga kye kyavaako obuzibu.\nEkirala, Magara (kitaawe w’omugenzi) alina ettaka ddene e Hoima, lino, lyaliko abasenze, gye buvuddeko yagenda okwerula empenda ng’ayagala okuzimbako ekkolero lya sukaali kyokka n’afuna obuzibu n’abamu ku basenze. Yabasasula ne bavaako wabula tekimanyiddwa oba waliwo abataamatira nga be baasalawo okwesasuza. Abaserikale era baakitegeddeko nti, famire ya Magara erina ettaka ddene nnyo e Hoima Gavumenti lye yatwala kw’ezimbye enguudo n’ebintu ebirala, ettaka lino, famire ya Magara yali yaakuliyirirwa ssente nnyingi eziri mu buwumbi.\nTekimanyiddwa oba waliwo abaali baagala ssente zino abaasalawo okuwamba Magara. Bwe baamuwamba, baasaba akakadde kalamba aka ddoola mu za Uganda, Obuwumbi busatu n’obukadde 600 era abatemu nga bakubidde Kabajulizi essimu, baamugamba nti famire yammwe tugimanyi era tukimanyi bulungi nti ssente zino musobola bulungi okuzituwa.\nFamire yasobola okufuna obukadde 700 ezaakyusibwa mu ddoola Flora Muganwa n’azitwala abatemu we baamulagira kyokka ne bamala ne batta Magara ekirowoozesa nti ekigendererwa tezaali ssente; okuggyako nga baamutta bafunye okutya nti abategedde nnyo ayinza okubaviirako okukwatibwa n’okusibibwa bwe bamuleka nga mulamu.\nOluvannyuma lw’okukizuula nti layini ezaakozesebwa mu butemu ezimu tezaali mpandiise, akakiiko ak’ebyempuliziganya (UCC) kaasisinkanye abaddukanya amakampuni g’amasimu era ne bawera okutunda layini z’amasimu ku makubo ne Airtime. Okusinziira ku banoonyereza ku musango guno, abatemu mu nnaku 4 ezasooka, baakozesa layini z’essimu zeezimu okukubira aba famire kyokka ku lunaku olwokutaano ne bazikyusa ne batandika okukozesa endala ate nga nazo bazikyusakyusa buli lunaku.\nTaata yagamba nti olumu baamukubiranga tannasimbula waka ne bamutegeeza bye yabeeranga ategese okukola olunaku olwo n’abantu be yali ategeka okusisinkana ku lunaku olwo era ekyo kyamukanga nnyo. Yagamba nti ne bwe yagenda okusisinkana Pulezidenti Museveni, baamukubira essimu ne babimugamba ekyamuwaliriza n’okukyusa essimu n’akozesa endala wabula byonna tebyayamba.\nEbitongole ekya CMI ne ISO, bye biri mu kunoonyereza ku baserikale ba poliisi. Ensonda mu bitongole byombi zaategeezezza nti, baafunye amannya g’abaserikale babiri naye engeri gye baali batambuzaamu misoni yabwe, bateebereza nti, abaserikale abeenyigira mu kino basukka mu babiri.\nKu ntandikwa, waaliwo akaakuubagano wakati wa poliisi n’ebitongole by’ebyokwerinda ebirala era ebitongole ebirala byagobwa mu kunoonyereza ne kusigalamu poliisi yokka okutuusa Pulezidenti lwe yalagira CMI ne ISO okuttukiza okunoonyereza. Magara bwe yali yaakawambibwa, poliisi yakwata eyali muganzi we, Yusufu Muhindo ne mukozi munne mu Bwendero Dairy Farm (BDF), Scovia Kabugo nga kiteebereza nti baali balina kye bamanyi ku by’okuwambibwa kwa Magara kyokka oluvannyuma baayimbulwa. Omwogezi wa poliisi ya Kampala n’emiriraano, Lucas Owoyesigyire yategeeza nti, ababiri abo baabayimbulira ku kakalu ka poliisi oluvannyuma lw’okukola siteetimenti, kyokka yagaanyi okwogera ku baserikale baabwe ababiri abanoonyerezebwako ku bigambibwa nti beenyigira mu kkobaane ly’okuwamba Magara.\nN’ABA FAMIRE BANOONYEREZEBWAKO\nEnsonda zaategeezezza nti, balina okutya nti, abatemu abaawamba Magara ne bamutta kiteeberezebwa nti tebaakoma ku baserikale be baali bawuliziganya nabo ne bababbira ebyama, wabula ne mu famire kigambibwa nti baalinamu omuntu eyabayambangako mu ntambula z’abazadde ne bye bategeka okukola.\nOmu ku baserikale ba poliisi bamayinja abali mu kunoonyereza kuno yagambye nti abatemu bandiba nga baali bamanyiganye n’aba famire ya Magara era nga kyandiba nga baafuna obutakkaanya ku nsonga ez’enjawulo ng’okuwamba muwala waabwe baali baagala kwesasuza ng’ekya ssente baakiyingizaamu buyingiza. Mu katambi akamu omutemu ng’ayogerezeganya ne Immaculate Kabajulizi muka kitaawe wa Susan Magara, yamutegeeza nti, famire agimanyi bulungi ne bizinensi zaabwe zonna azimanyi bulungi.\nKIKI DDALA EKYAVAAKO OBUZIBU?\nN’okutuusa kati, okunoonyereza kwonna ebitongole by’ebyokwerinda kwebiriko, abamu ku bateeberezebwa okwenyigira mu ttemu lino bakwatiddwa wabula tewali kitongole kyazudde kituufu kyavaako kuttibwa kwa Magara. ISO enoonyereza era eriko abantu beerina mu kaduukulu kaayo, CMI nayo erina b’erina okuli ne Kanyankole ne poliisi erina be yakutteyo kyokka ensonda zaategeezezza nti mu bakwate bonna, temuli yaabatuusizza ku kituufu eky’enkomeredde. Abanoonyereza, bagezaako oku-\nEbbaluwa ya Ssenga: Kiki ekikugaanyi okugenda mu bufumbo?


Bukedde Online - Leero mu mboozi yaffe n'omukenkufu Julius Nyanzi tukulaze engeri butto wa Kaloti gy'ayinza okukuwonyaamu ekifu ne puleesa y'amaaso\nBUKEDDE W’OLWOMUKAAGA YATUUSE DDA KATALE...\nJacob Oulanya ataddewo akakiiko kabuulirize...\nKaloti ezoozeddwa, abantu bettanira\nKALOTI kye kimu ku birime ebisinga okuliibwa mu nsi yonna ne mu Uganda abantu bagirya mu mmere n’enva n’okuzimeketa nga mbisi. Ziri mu langi ez’enjawulo naye eza kipaapaali ze zisinga okulabika naye waliwo emmyuufu ne kyenvu.\nMu myaka gya 1700, Anne eyali Nnaabakyala wa Bungereza mu biseera ebyo, lumu yeesala akambe n’akozesa omubisi gwa kaloti okwejjanjaba era zaafuuka ez’ettunzi. Naye kaloti zirina emigaso mingi olw’okuba n’ekirungo kya ‘Beta-carotene’ ekikola ekiriisa kya vitamiini A, ekiyamba amaaso obutalwala nsenke, okwozaako ekifu n’okuziyiza puleesa yaago. Osobola okuzikamulamu butto okuva mu nsigo zaazo.\nKaloti ekulira emyezi ena, naye ssinga ogireka n’etuuka ku myezi mukaaga ereeta ensigo n’ofuna ssente mu nsigo n’ekimere wansi. Kkiro y’ensigo ngigula 5,000/-, mu yiika osobola okufunamu kkiro ezisoba mu 60.\nMu kifo ky’okulya ekitundu kya kkiro, ojja kwetaaga amatondo 5 aga butto wa kaloti buli lunaku ofune omuganyulo gwe gumu n’omuntu alidde ekitundu kya kkiro ate kizibu okugimeketa n’obudde oba tobulina.\nObubenje oluusi bw’olaba ekiro bujja lw’abantu abamu okuba nga tebalaba bulungi, olumukubamu amataala ng’atagala n’akola akabenje.\nEnsigo za kaloti nga bwe zifaanana.\nAte abantu abamu batambula batomera ebisenge olw’amaaso agatalaba.\nZisobola okukuyamba ku maaso ssinga osobola okulya ekitundu kya kkiro oba okunywa amatondo 5 buli lunaku.\nKaloti eyamba okukuuma olususu nga luto n’okumalawo enkovu kuba alimu ekirungo ekiddaabiriza obutoffaali bw’omubiri n’oba ng’olabika bulungi.\nButto wa kaloti ssinga omugatta n’ensogasoga akuyamba obutakosebwa musana, kitegeeza bulungi ku bantu abakolera mu musana, bannamagoye n’abo abeeyerusa.\nAlimu ekirungo ekyoza ekibumba, naddala ku bantu abanywa omwenge, okulya emmere erimu ebintu ebigiyamba okugikuuma okumalawo ebbanga nga tennafa, abanuusa omukka oguva mu mmotoka n’ebirala.\nMulungi ku bantu abalumbibwalumbibwa endwadde, zongera abaserikale amaanyi. Alimu omunnyo gwa ‘Magnesium’ n’oba nga tulumwa nnyingo.


Bukedde Online - Omutendesi Micho Sredojevic agenda\nOmutendesi Micho Sredojevic agenda\nObulippo obussibwa mu ndagaano z'abazannyi...\nAdded 24th July 2017\nEGGULO, omutendesi wa Cranes, Micho Sredojevic yatutte omumyuka we Moses Basena ku kijjulo ku kirabo ky'emmere ekimu mu Kampala okumwebaza okukolagana naye obulungi okumala ebbanga lye bamaze nga bakola bombi n’okumusiibula kuba omupiira Cranes gwe yazannye South Sudan ku Lwomukaaga mu CHAN, gwe gwabadde gusemba okubeera bombi.\nOluvannyuma lw’ekijjulo, Micho yagenzeeko mu kifo awakuumirwa abaana abatalina mwasirizi ekya Sanyu Babies Home n’agabira abaana ebikozesebwa okwebaza Katonda okumusobozesa okukola obulungi ku Cranes n’agitwala mu z’Afrika ze yali emaze emyaka 38 nga tekiika.\nBukedde bwe yayogeddeko naye, Micho yagambye nti, “Tumaze ebbanga ddene ne Basena nga tukola nga tetwewaamu. Bwe muba ku ttiimu tewaba kaseera ka kuwummula na kubaako bye mwegeyaamu ebitali bya mupiira. Kano ke kaseera ke tusazeewo tweweemu,” Micho alangirira leero: Leero, Micho lw’asuubirwa okulangirira mu butongole ekiddako ku biseera bye mu Cranes.\nYabadde waakukikola ggulo wabula olw’okuba yabadde alina okusooka okusisinkana pulezidenti wa FUFA, Moses Magogo ataabadde mu ggwanga kwe kusalawo akikole leero ng’akafubo kaabwe kawedde.\nEnsonda zaategeezezza nti Magogo yabadde ayagala kuperereza Micho asigale ng’agamba nti eky’okusuulawo ttiimu si kya bwenkanya kuba akyalina endagaano ate nga n’okugimuwa yali ye (Magogo) ye yasalawo ng’omuntu ng’abakungu bonna bamusimbidde ekkuuli.\nEndagaano ya Micho eggwaako mwaka gujja kyokka okusinziira ku Micho, FUFA yagimenya dda era wa ddembe okugenda.\nBukedde bwe yayogeddeko ne Micho ku ky’okuva ku ttiimu n’ekya Magogo okumuperereza asigale, yagambye nti yakoze dda okusalawo era takyasobola kukyusa.\n“Eky’okukyusa ebirowoozo obutangenda kizibu kuba namaze okusalawo. Magogo ng’enda kumusisinkana ku bintu birala nnyo,” Micho bwe yategeezezza eggulo.\nOmwogezi wa FUFA, Ahmed Hussein yakakasizza nga bwe bagenda okusisinkana Micho leero ku ssaawa 5:00 balabe ekiddako.\nYayongeddeko nti eky’okugenda kwa Micho tebalina kye bakumanyiiko kuba akyalina endagaano yaabwe ate talina kye yali abagambyeko ku nsonga eno.\n“Tewali kabonero konna kalaga nti Micho agenda kuba tewali buzibu buli kimu kiri bulungi,” Hussein bwe yannyonnyodde.\nYagasseeko nti buli Cranes lw’emala omupiira wabaawo ensisinkano ng’eno era Micho bw’anaaba n’ensonga w’anaagyogerera.\nOmu ku bamyuka ba Micho, yategeezezza nti eggulo oluvannyuma lw’omupiira Micho yamutegeezezza nti alina ttiimu gy’agendamu era yatendese Cranes omupiiira ogusemabayo.\nKigambibwa nti Micho abanja FUFA emyezi ena nga y’emu ku nsonga emuwaliriza okugenda.\nOmumyuka wa Micho ayogedde:\nOmu ku bamyuka ba Micho yategeezezza ng’ogwa South Sudan guwedde.\n“Yatutegeezezza nti obudde bwonna agenda wabula n’atatubuulira lwaki agenda na wa gy’alaga.\nYatugambye nti tugenda kumusisinkana atubuulire ebisingawo n’okutubuulira ekiddako atusiibule mu butongole,” Omu ku bamyuka bwe yategeezezza.\nWadde Micho agamba nti agenda, waliwo abagamba nti yandiba ku kakodyo k’okutiisatiisa FUFA emusasule omusaala gwe mu bwangu.\nBuli Cranes lw’ebaddenga n’omupiira ogw’amaanyi Micho abadde atiisatiisa okugenda.\nNga Cranes yaakamala okuyitawo okugenda mu z’Afrika e Gabon, Micho yatiisatiisa okukuba FUFA mu mbuga nti eruddewo okumusasula.\nDokita w'eddwaaliro lya IHK talabikako\nAmagye gazudde ebipya ku ttemu lya dokita Agaba\nOmukazi gwe babbira omwana e Mulago alaze engeri abasawo gye babbamu abaana mu malwaliro


Bukedde Online - Amasasi ganyoose nga bakwata ababbira mu takisi: kuliko n''abakazi\nAmasasi ganyoose nga bakwata ababbira mu takisi: kuliko n''abakazi\nAbakola olw'e Masaka batomedde bbaasi mu bugenderevu\nAb'e Bukasa balaajanidde Pulezidenti\nAMASASI ganyoose nga poliisi ya Makerere Kikoni yeezooba n’ababbi ababbira mu takisi mwe bakwatidde abakazi basatu n’omuvubuka omu ne takisi bbiri.\nEkikwekweto ekyakulembeddwa akulira poliisi ya Makerere Kikoni B, Sam Lubega, kyawondedde takisi nnamba UAK 303 V ne UAH 842Y ku luguudo lwa Sir Apollo Kaggwa oluvannyuma lw’abantu okwemulugunya nga bwe babbiddwa mu takisi zino.\nTakisi nnamba UAK 303V baagiyimirizza n’egaana okuyimirira, ddereeva waayo n’agiwesa\nku luguudo lwa Nanfumbambi ekyawalirizza abaserikale okugiwereekereza amasasi.\nDdereeva n’abavubuka abamu baagifubutuseemu ne badduka Poliisi n’enywezaako omusajja omu, Pius Kato n’abakazi okuli: Juliana Nalwenyi, Satu Kyomuhendo ne Faridah Namakula abaagambye nti bonna batuuze b’e Nansana ku Kibulooka awali mukama waabwe eyeeyita ‘Meeja’.\nKyomuhendo, Namakula ne Nalwenyi abaakwatiddwa mu bubbi bwa takisi.\nLubega yagambye nti okusinziira ku bantu abaakaloopa, ekibinja ky’ababbi kino ky’ettanira nnyo kompyuta za laptop, ssente enkalu n’okusiba abantu ssente ez’ebicupuli ze kitambula nazo.\n“Bassebo mutusonyiwe batusasula emitwalo ebiri ne tutuula mutakisi nga twefudde abasaabaze okusikiriza abantu abalala okulinnya takisi bwe balinnya ne bababba. Tunoonyeza baana kyakulya,” abakazi abaakwatiddwa bwe baawanjaze.\nOmu yategeezezza nga bw’alina ebbujje ery’emyezi omusanvu gyokka. Lubega yagambye nti takisi nnamba UAH 842Y baagikwatidde ku luguudo lwa Makerere Hill Road okumpi n’ekifo kya Pork talk nga baabasanze bali mu kunyaga bantu bwe baalabye poliisi ne baduma takisi ne bagirekawo.\nTakisi zombi zaatwaliddwa ku poliisi y’e Kikoni. Bagguddwaako omusango gw’obubbi ku SD:20/19/07/2013.\nLubega yagambye nti batandise okunoonyereza ku kibinja ky’ababbi bano mu Kibulooka e Nansana bakwatibwe bavunaanibwe.\nAmasasi ganyoose nga bakwata ababbira mu takisi:kuliko n''abakazi\nMuseveni asuuzizza mutowe enju ya nnamwandu: 'Giveemu mangu'\nE Namasuba baweereddwa ambyulensi etambuza abembuto


Bukedde Online - Rema nze Dokita Love\nRema nze Dokita Love\nEnjawulo etabudde Aganaga ne Chris Johnz...\nAbabadde basekerera Julie ku bya bba abatemye...\n‘‘KAANA ggwe nkwagala nnyo, ndi faani wo mu myuziki era nafuna omuntu gwe nali nnoonya. Kati mmwe abali eyo nga mulina abantu be mwagala n’ababaagala, mujje ku Hotel Africana nga February 14, 2020 (valentayini) twerage kye bayita laavu’’.\nRema Namakula ne Dr. Love\nDr. Hamza Ssebunya bwe yawaanye mwana munne Rema Namakula. Baabadde ku kabaga ke baamutegekedde ku Mestil Hotel nga bamukulisa okufuna diguli mu kutabula eddagala.\nOmanyi Rema Namakula ategese ebbinu ly’abaagalana ku Hotel Africana era agavaayo gagamba nti olunaku lwonna baakulumala eno nga balya bulamu olwo olweggulo akubire abawagizi be omuziki.\nEkivvulu kino kitegekeddwa KT Events ne kiwagirwa Vision Group efulumya ne Bukedde. Ate wiiki ewedde bwe yabadde mu lukung’aana lwa bannamawulire ku New Vision, Rema yasisinkanye abakozi ab’enjawulo omwabadde ne Hillary Bainemigisha amanyiddwa nga Dr. Love.\nBeewadde haaga nga Dr. Love alinga agamba Rema nti nze mpandiika emboozi za laavu mu New Vision ate Rema ng’alinga amugamba nti nze nkuba omuziki gwa laavu.


Ebifo by'obulambuzi 50 Buganda mw'esobola ...\nKatikkiro Charles Peter Mayiga agamba nti ekigambo ttoffaali yakifuna ng’akiggya ku Katikkiro wa Buganda eyawummula, Ying. JB Walusimbi ng’ono bwe yali amukwasa ofi isi y’Obwakatikkiro bwa Buganda nga May 13, 2013 yagamba nti, “Buli Katikkiro alina ettoffaali ly’ateeka ku Buganda ate ekiseera kye bwe kituuka okuwummula, n’omulala n’akola bwatyo.” Ekigambo kino kyakulaakulanyizibwa ne muvaamu enkola y’okukunga abantu okukwatira awamu nga basonda ensimbi ez’okukola emirimu mu Bwakabaka. Omukolo ogwasooka gwali Mityana- Ssingo ne basonda ssente ezisoba mu bukadde 80 nga September 20, 2013.\nOkuva olwo, Mayiga n’olukiiko lwa Buganda Twezimbe batalaaze Uganda n’ebweru okutikkula ettoffaali, Obwakabaka budde ku ntikko. Katikkiro yagambye nti “Okuzimbibwa kwa bbugwe w’amasiro g’e Kasubi, okuyooyoota enju z’Abazaana mu masiro ate n’okuteekamu amasannyalaze g’enjuba byonna bivudde mu ttoffaali.” Ebirala kuliko okumalirizibwa kw’ekizimbe Masengere ekyali kimaze emyaka 40 nga kiyimiridde ne kikwasibwa Kabaka ku mazaalibwa ge nga April 13, 2015. Obumu bweyongedde era Mayiga agattako nti okutandikibwa kwa ttivvi y’Obwakabaka ky’ekimu ku bibala by’ettoffaali.\nDr. Masagazi Masaazi ng’ono yaliko Minisita w’Ebyenjigiriza e Mmengo era nga kati y’akulira eggunjiro ly’Obusomesa mu yunivaasite e Makerere, yagambye nti “Katikkiro Mayiga ‘attoffaaliwazza’ Obuganda ne Uganda nga kati mu buli nsonga abantu bakwatira wamu era tumwebaza.\n”Ate munnamateeka Peter Mulira yagasseeko nti ettofaali y’emu ku ngeri y’okukulaakulanya Obuganda kuba n’edda, ebizimbe okuli embuga z’amasaza, amagombolola n’ebirala byazimbibwa gavumenti ya Kabaka ku nsimbi zaayo. Ate ye Noah Kiyimba, Minisita w’amawulire era omwogezi w’Obwakabaka, agamba nti Ettoffaali liva mu nkola ya Bulungibwansi kuba n’ennyanja ya Kabaka yasimibwa mu kukwatira wamu ssaako bbugwe ku Lubiri lw’e Mmengo eyakolebwa ebika.\nNga Mayiga tannaleeta ttoffaali, Walusimbi yattukiza ‘Ggwangamujje’ ku lw’amasiro, agaali gakutte omuliro mu 2010. Mu mbeera eyo abantu ba Kabaka e Boston mu Amerika beekolamu ekibiina ‘Ggwangamujje’ ne bagulira Obwakabaka ambyulensi okutumbula ebyobulamu.\nKino ekiseera ky'abavubuka kukyusa ggwanga- Dr Paul Kawanga Ssemogerere\n'Nnafuna omudaala mu Owino okuwona okundondola obutunda'


Bajjo ne Abitex bawadde Poliisi wiiki emu...\nAbaavuganyizza baabadde bana nga kuliko; John Bosco Kibalama, Saddam Baluboine, Enock Kamya ne Gonzaga Kabuye kyokka ng’embiranye ey’amaanyi yabadde wakati wa Gonzaga ne Kibalama abaddeko era nga Gonzaga ye yali amyuka Kibalama.\nGye byaggweeredde nga Gonzaga awangudde n’obululu 532 ate Kibalama n’afuna n’obululu 425.\nWakati mu byokwerinda ebyabadde binywezedwa ku ssaawa 4:00 ez’oku makya eyakulidemu okulonda Ezera Ongalia yasoose n’ayogerako eri abantu n’ababuulira ebirina okugobererwa na buli alina okwetaba mu kulonda by’atekedwa okuba nabyo.\nOluvannyuma enteekateeka z’okulonda zaatandise nga zaasoose na kukebera n’okwekenneenya enkalala z’abalonzi era kino kyatutte essaawa ezisoba mu ttaano ekyavudeko n’abamu ku balonzi okwagala okwekyawa olw’okubakalirira mu musana n’okubakandaaliriza wadde nga baakedde.\nKu ssaawa 9:00 abeesimbyewo baalagiddwa okuyimirira mu maaso abalonzi ne batandiika okubasimba mu mugongo era olw’omuwendo naye olw’obungi bw’abantu ab’akakiiko k’ ebyokulonda baasazeewo okukozesa abamu ku byebyokwerinda okwetaba mu kubala abantu.\nOluvannyuma akakiiko kaalangiridde Kabuye ku buwanguzi era ne bamuwa empapula eziraga nti akkiriziganyizza n’ebivudde mu kulonda ateekeko omukono kye yakoze kyokka munne Kibalama yagaanye okuteekako omukono ku mpapula zino ne yeekandagga n’abawagizi be n’ategeeza nti, agenda mu kkooti.\nKino tekyalobedde b’akaakiiko k’ebyokulonda okulagira Kabuye okugenda mu maaso n’okulangirira olukiiko lwe.\nEyagenze okugula ekikomando ne bamulwiisa akubye akitunda n'ayonoona n'ebintu bye\nAbasuubuzi bagabanye abakozi ba Bukedde FM\nOmukazi ankuba, antamizza omukwano


Eseza 3:10,Okuva 17:8-Okuva 17:16,Okubala 24:7,Ekyamateeka Olwokubiri 25:17-Ekyamateeka Olwokubiri 25:19,1 Samwiri 14:48,Eseza 5:11 LCB - Awo kabaka n’aggya empeta ye ku ngalo - Bible Gateway\nEseza 3:10 Endagaano Enkadde nʼEndagaano Empya (LCB)\n10 Awo kabaka n’aggya empeta[a] ye ku ngalo ye n’agiwa Kamani mutabani wa Kammedasa Omwagaagi omulabe w’Abayudaaya.\nOkuva 17:8-16 Endagaano Enkadde nʼEndagaano Empya (LCB)\n8 Awo Abamaleki[a] ne bajja balwane ne Isirayiri mu Lefidimu. 9 Musa n’agamba Yoswa nti, “Tuyunguliremu abasajja bagende balwanyise Abamaleki. Enkya nzija kuyimirira ku ntikko y’olusozi nga nkutte omuggo gwa Katonda mu mukono gwange.”\n10 Yoswa n’akola nga Musa bwe yamulagira, n’alwana n’Abamaleki. Musa ne Alooni ne Kuli ne bambuka ku ntikko y’olusozi. 11 Musa bwe yawanikanga emikono gye, Abayisirayiri nga bagoba, naye bwe yagissanga, nga Abamaleki bagoba. 12 Emikono gya Musa ne gitandika okumufuuyirira. Alooni ne Kuli ne bamuleetera ejjinja, n’atuula okwo; ne bawanirira emikono gye, omu ng’ali ku ludda olumu, ne munne ku ludda olulala, emikono gye olwo ne ginywerera waggulu okutuusa enjuba lwe yagwa. 13 Yoswa n’awangula Abamaleki ng’akozesa obwogi bw’ekitala.\n14 Awo Mukama n’agamba Musa nti, “Kino kiwandiike mu kitabo kiryoke kijjukirwenga ennaku zonna, era Yoswa asaana akimanye, kubanga Abamaleki ŋŋenda kubasangulirawo ddala ku nsi.”\nOkubala 23Okubala 25\nOkubala 24:7 Endagaano Enkadde nʼEndagaano Empya (LCB)\n7 Amazzi ganaakulukutanga mu bulobo bwabwe; ne gabooga\nEkyamateeka Olwokubiri 25:17-19\nEkyamateeka Olwokubiri 25:17-19 Endagaano Enkadde nʼEndagaano Empya (LCB)\n1 Samwiri 14:48\n1 Samwiri 14:48 Endagaano Enkadde nʼEndagaano Empya (LCB)\n48 N’alwana n’obuzira bungi n’awangula Abamaleki, n’anunula Isirayiri okuva mu mukono gw’abo abaabanyaganga.\nEseza 5:11 Endagaano Enkadde nʼEndagaano Empya (LCB)\n11 era n’abeewaanirako ekitiibwa n’obugagga bwe, bwe byenkana obungi, n’abaana be bwe benkana obungi, n’ebitiibwa byonna Kabaka bye yamuwa, ate ne bwe yakuzibwa okusinga abakungu ba Kabaka n’abaana be.


Bukedde Online - Nambooze yeekokkodde abamwekukuutirizaako mu kiseera ky'okulonda\nSpeaker asisinkanye abasuubuzi ne bamuloopera enkuyanja y'ebizibu\nNambooze ng'ayogera eri abavubuka ba People Power e Mukono ku NUP.\nOmubaka wa munisipaali y'e Mukono, Betty Nambooze Bakireke asisinkanye abavuddeyo okuvuganya ku bifo eby'enjawulo mu kibuga ky'e Mukono nga bayitira ku kkaadi ya National Unity Platform (NUP).\nBano basisinkanye ku woofiisi ya NUP esangibwa ku kyalo Kavule mu Mukono. Nambooze abategeezezza nga ye bw'ali omwetegefu okuwagira oyo yenna agenda okuweebwa kkaadi ya NUP mu mazima era agenda kukola ekisoboka okulaba nga bawangula.\nWabula, agambye nti ku mulundi guno si mwetegefu kugumiikiriza bakkansala n'abakulembeze abasigadde abazzenga bamwekukuutirizaako mu kunoonya akalulu ate bw'amala okubayamba okuwangula nga bakola emitwe eminene n'okumwogerako nga bw'abateeka mu nkwawa.\nAbasabye okuvaayo kati boogere nga bwe batali beetegefu kutambulira mu nkwawa ze n'okulaga wa we bayimiridde ku bikolwa ebinyigiriza abantu.\nWabula bino we byabeereddewo ng'ebyava mu kusunsula abeesimbyewo ku bifo eby'enjawulo ku kkaadi ya NUP bikyagaanye okulangirirwa ekyalese nga n'abamu ku bawagizi beekutuddemu.\nKu mbeera eno, Nambooze yagambye nti akimanyi nga bwe waliwo abantu ne mu NUP abakyalina enkola ng'ez'eri gye baava nga n'olweyo bakyayinza okwagala okulangirira abantu abatalina ttutumu olw'ebigendererwa byabwe bbo ng'abantu.\nN'abawagizi baavuddeyo ne batandika okwogera ebisongovu nga bagamba nti waliwo be bategenda kugumiikiriza.\nSaida Nassali omu ku bawagizi ba NUP yagambye nti waliwo abantu abaabawalanya ne batuuka n'okubagoba mu kibiina kya DP kyokka ate baabadde bali awo nga ne mu NUP gye baddukidde bano babawondedde batandise okwagala okuleeta emivuyo gye gimu.\n"Olwaleero tuli wano tulinze okulangirira abantu abaasunsuddwa na buli kati bikyagaanye, tuwulira nti ate baagenze Kamwokya kubyekenneenya n'okukubibwako sitampu, bye biki ebyo, ab'e Kamwokya si be bagenda okutusalirawo. Bagamba mbu buli ali emabega wa Nambooze bagenda kumulwanyisa, ebyo tetugenda kubikkiriza!," Nassali bwe yannyonnyodde.\nKale Kayihura bamuvunaanagya misango gya nnaggomola\nFayiro ya Kayihura bagimalirizza


Bukedde Online - Ensonga 9 eziremezza siriimu mu bantu\nAbamu ku bakola ogw’okubudaabuda abalwadde ba siriimu mu Kampala.\nOKUGGYAKO ng'abantu bonna basituse ne bafungiza okumalirawo ddala obulwadde bwa siriimu, Gavumenti yokka tesobola kumulwanyisa n'emumalawo wadde efubye kuba kati, abalina akawuka kano bangi bali mu bulamu obulungi.\nAbalina akawuka leero kizibu okulwalalwala, eddagala weeriri mu budde ate ku bwereere, tebakyasumbuyibwa birwadde ng'okubutukabutuka, okukubwa kisipi, ssaako okugwa ku ndiri, ate banyirira, kasita omuntu amira obulungi eddagala lye.\nNaye obulwadde buno gye bakomye okubunafuya, ate abantu gye bakomye okwongera obutakyabutya. Abasawo abakola ku kubudaabuda abalina siriimu balaze ebintu ebivuddeko abantu obutatya bulwadde buno, wabula ne balabula nti ate kino kyongedde okusaasaanya obulwadde, era nti abantu tebasaanye kwerabira nti wadde eddagala weeriri naye obulwadde buno tebuwona.\nEnsonga ezireetedde abantu okuggwaamu okutya okukwatibwa siirimu;\n1. Eddagala lya ARVs erisirisa akawuka ne katazaala era ne katakola bulabe bwa maanyi mu balina siriimu, lyeyinuzza abantu ne bateekuuma kimala.\n2. Tewakyali bubonero bulaga nti omuntu alina akawuka akaleeta siriimu. Obubonero omuli ebirwadde nga; kisipi , okumyuka emimwa, okukogga n'okubutukabutuka, tebikyaliwo. Kati abalwadde ba siriimu weesanga nga banyirira n'okusinga abalamu. Kino nakyo kyeyinuza abantu nga bakimanyi nti teri ajja kubategeera nti balina obulwadde.\n3. Obutasiiga mulala; Olw'edda-gala erigenze livumbulwa okulinnya siriimu ku nfeete, abantu bakitegedde nti omuntu asobola okwegatta n'alina akawuka ka siriimu ye n'atakafuna. Kino nakyo kibeeyinuza naddala bwe bawulira nti eriyo abaagalana, ng'omu akalina kyokka ng'omulala takalina naye ne babeerawo ne bazaala n'abaana abalamu.\n4. Abalina akawuka balina omukisa okuwangaala. Abantu abalina siriimu basobola okuwangaala n'okutuukiriza ebiruubirirwa byabwe mu bulamu. Edda omuntu bwe yakwatibwanga siriimu ng'afa mangu, naye kati tekikyaliwo. Kino nakyo kiyinudde bangi kuba bakimanyi balina obuwangaazi wadde bakafunye.\n5.Enkola ya ‘Test and Treat', kati omuntu bwakeberebwa n'asangibwa ng'alina akawuka akaleeta siriimu, atandikirawo okumira eddagala. Mu nkola eno empya, eddagala lyebasa akawuka ne katasobola kwalula, omuntu n'abeera mulamu ng'abalala.\n6. Okukebeza amaaso, abantu abalina akawuka kano olw'okuba eddagala weeriri, banyirira, nakyo kireetedde abantu obutakyatya bulwadde. Kasita alabisa n'amaaso ge n'alaba ng'omuntu anyirira alowooza nti mulamu.\n7. Eddagala lya Post Exposure Prophylaxis (PEP), eriweebwa abantu nga yeegasse n'alina gwateekakasa, n'amusuubira okubeera n'akawuka akaleeta siirimu.\nLino limuweebwa mu bwangu naalikozesa ne liziiyiza akawuka okutambula era n'atakwatibwa. N'eddagala lya Pre- Exposure Prophylaxis (PRE-PEP), erikozesebwa abaagalana ng'omu alina akawuka ate ng'omulala talina, okuziyiza omu okusiiga omulala, nalyo liyinudde abantu.\n8. Abantu obutamanya bwe bayimiridde ku kawuka ka siirimu; Bangi beetaba mu nsonga z'omukwano nga tebatya kawuka era nga tebeekuumye lwa nsonga nti bangi tebamanyi bwe bayimiridde ku nsonga y'akawuka kano.\n10. Okwagala ennyo ssente; Oyinza okusanga omuvubuka ng'agamba nti, ye okufa obwavu waakiri afa siriimu. Kale ne bw'amanya nti omuntu gw'agenda naye alina siriimu, tafaayo, kasita amanya nti agenda kumuwa ssente ze yeetaaga.\nOBUZIBU BW'OBUTATYA SIRIIMU\nI.Abantu obutatya kawuka, kireetedde eggwanga lyonna akatyabaga, obulwadde bwa siriimu ne bwongera okusaasaana mu bantu mu ggwanga.\nII. Kyongeza ensaasaanya ya Gavumenti ku ssente zeegulamu eddagala ly'abalwadde ba siriimu kuba ssinga omuwendo gw'eyongera kitegeeza ne bajeti egenda kw'eyongera. Kati Uganda erimu abantu abalina akawuka ka siriimu abasukka mu bukadde bubiri, kyokka buli omu Gavumenti emusaasaanyizaako ssente eziri wakati wa 150,000/- ne 200,000/- buli mwezi. Ssinga omuwendo gw'eyongera, n'ensaasaanya egenda kw'eyongera.\nAte abasawo abakugu mu bulwadde buno, buli omu emusaasaanyizaako obukadde obutakka wansi wa bubiri, ate abayambako ne bafuna ezitakka wansi wa 500,000/- omwezi. Kuno kw'ogatta ebikozesebwa mu kujjanjaba, kale eggwanga lyonna liba mu katyabaga ng'abalwadde beeyongedde.\nIII. Ssente ezigenda ku kawuka ka siriimu bwe zeeyongera, kitegeeza wajja kubaawo ebirala ate ebinyigirizibwa, mu malwaliro agagaba eddagala ly'akawuka ka siriimu, ssente ezifunibwa ebitundu 70 ku buli 100 zigenda ku kawuka kano, olwo obulwadde obulala ne bugendako ebitundu 30 ku buli 100 byokka ebiba bisigaddewo.\nKy'ova olaba amalwaliro agamu otuukawo nga tewali ddagala, ssente ezisinga nga zaagenda ku ly'akawuka ka siriimu.\nIV. Abantu abalina akawuka kano bwe beenyigira ennyo mu bikolwa by'obwenzi ate bongera okugatta obuwuka obulala mu mibiri gyabwe, ne bwongera okusajjula embeera. Kino kiyinza okunafuya obuserikale bw'emibiri gyabwe ate ne kizuukusa kali akaleeta siriimu omuntu n'alwala, oluusi kufa.\nV Eky'abantu okweyongera okukwatibwa akawuka ka siriimu ate kireetawo ebbula ly'eddagala lino, ate ekiyinza okutuzzaayo emabega gye twasookera abantu baddemu okufa amangu n'okulabika obubi.\nWadde eddagala eriweweeza sirimu weeriri, naye era kimalako emirembe omuntu okumiranga eddagala buli kaseeera.\nWeesanga abamu ng'amira empeke munaana buli lunaku, ate kitwala n'obudde bungi okwewuubanga mu malwaliro okufuna eddagala n'okujjanjabibwa mu kifo ky'okukolamu ebikulaakulanya.\nEkisingako, omuntu yeekuume akawuka kano, kuba weekali ate\nMuka Muzaata ayogedde ku mukwano gwabwe\nTwagala abasajja abalina ennyonta ya laavu\nOlusirika lw'ababaka ba Buganda lwa June 8\nMuseveni bamwongedde ekisanja\nMmange ye yanfuula kyendi-Polof. Bukenya


Ezeekyeri 31 | Bayibuli ey'Oku Mukutu Gwaffe Ogwa Intaneeti | New World Translation\nOkugwa kwa Misiri, omuti gw’entolokyo omuwanvu (1-18)\n31 Ku lunaku olusooka olw’omwezi ogw’okusatu, mu mwaka ogw’ekkumi n’ogumu, Yakuwa era yayogera nange n’aŋŋamba nti: 2 “Omwana w’omuntu, gamba Falaawo kabaka wa Misiri n’abantu be bonna nti,+ “‘Ani akwenkana ekitiibwa? 3 Waaliwo Omwasuli, omuti gw’entolokyo mu Lebanooni,Omuwanvu, ogw’amatabi agalabika obulungi agaaliko ebikoola ebingi;Ng’amasanso gaagwo gatuuka ne mu bire. 4 Amazzi gaagukuza ne gugejja, era ensulo z’amazzi ez’omu ttaka zaaguwanvuya. Okumpi ne we gwasimbibwa waaliwo emigga;Era emikutu gyagyo gyawanga emiti emirala gyonna egy’oku ttale amazzi. 5 Kyegwava guwanvuwa okusinga emiti emirala gyonna egy’oku ttale. “‘Gwassaako amatabi mangi ne gawanvuwa nnyoOlw’amazzi amangi ag’omu migga gyagwo. 6 Ebinyonyi byonna ebibuuka mu bbanga byazimba ebisu byabyo mu matabi gaagwo,N’ensolo zonna ez’omu nsiko zaazaaliranga abaana baazo wansi w’amatabi gaagwo. Amawanga gonna ag’abantu abangi geewogomanga mu kisiikirize kyagwo. 7 Omuti ogwo gwalungiwa nnyo era amatabi gaagwo ne gawanvuwa nnyo,Kubanga emirandira gyagwo gyali gituuka wansi awali amazzi amangi. 8 Mu lusuku lwa Katonda,+ temwali muti mulala ogw’entolokyo ogwali ng’ogwo. Tewali muti gwa muberosi ogwalina amatabi ng’ag’omuti ogwo. Tewali muti gwa mwalamoni ogwali gugwenkanya amatabi. Era tewali muti mu lusuku lwa Katonda ogwali gulabika obulungi nga gwo. 9 Nnagulungiya n’ebikoola bingi era n’amatabi mangi;Emiti emirala gyonna egy’omu Edeni, olusuku lwa Katonda ow’amazima, gyagukwatirwa obuggya.’ 10 “Kale bw’ati Yakuwa Mukama Afuga Byonna bw’agamba: ‘Olw’okuba omuti ogwo gwawanvuwa nnyo, amasanso gaagwo ne gatuuka mu bire, era omutima gwagwo ne gufuna amalala olw’obuwanvu bwagwo, 11 nja kuguwaayo eri omufuzi w’amawanga ow’amaanyi+ era ajja kugubonereza; nja kugwesamba olw’ebintu ebibi bye gukola. 12 Abagwira, abasingayo obukambwe mu mawanga, bajja kugutema, era bajja kuguleka ku nsozi. Ebikoola byagwo bijja kugwa mu biwonvu byonna, n’amatabi gaagwo agamenyese gajja kugwa mu migga gyonna egy’ensi.+ Era n’abantu b’omu mawanga gonna ag’omu nsi bajja kuva mu kisiikirize kyagwo baguleke awo. 13 Ebinyonyi byonna ebibuuka mu bbanga bijja kubeeranga ku nduli y’omuti ogwo nga gugudde, era n’ensolo zonna ez’omu nsiko zijja kubeeranga ku matabi gaagwo.+ 14 Kijja kuba bwe kityo, emiti gyonna egiri okumpi n’amazzi gireme kuwanvuwa oba okutuusa amasanso gaagyo mu bire, era emiti gyonna egifukirirwa obulungi, gireme kuwanvuwa kutuuka ku bire. Gyonna gijja kufa gikke wansi mu ttaka, awamu n’abaana b’abantu abaserengeta mu kinnya.’* 15 “Bw’ati Yakuwa Mukama Afuga Byonna bw’agamba: ‘Ku lunaku lwe gunakkirako emagombe,* nja kuleetera abantu okukungubaga. Nja kuzibikira ensulo ez’omu ttaka nziyize emigga gyazo, amazzi galeme okukulukuta. Era olw’omuti ogwo, nja kuleeta ekizikiza mu Lebanooni era emiti gyonna egy’oku ttale gijja kuwotoka. 16 Omusinde gw’okugwa kwagwo bwe gunaawulirwa, nja kuleetera amawanga okukankana bwe nnaaguserengesa emagombe* awamu n’abo bonna abakka mu kinnya,* era emiti gyonna egy’omu Edeni,+ egisingayo obulungi mu Lebanooni, egyo gyonna egifukirirwa obulungi, gijja kusanyukira wansi mu ttaka. 17 Gigenze naye emagombe,* eri abo abattibwa n’ekitala,+ awamu n’abaamuyambanga* abaabeeranga wansi w’ekisiikirize kye mu mawanga.’+ 18 “‘Muti ki mu miti egy’omu Edeni ogwali gukwenkana ekitiibwa n’amaanyi?+ Naye ojja kuserengesebwa wansi mu ttaka awamu n’emiti gy’omu Edeni. Ojja kugalamira wamu n’abatali bakomole, awamu n’abo abattibwa n’ekitala. Kino kye kijja okutuuka ku Falaawo n’abantu be bonna,’ bw’ayogera Yakuwa Mukama Afuga Byonna.”\n^ Oba, “mu ntaana.”\n^ Obut., “awamu n’omukono gwe.”


Wadde ng’ensonga entuufu emutuusizza mu mbeera eno tennategeerekeka, abamuli ku lusegere bakitadde ku basajja bacanga kyokka ye Desire agamba nti kino akikola lwa nsonga za byakwerinda bye.\nOMUYIMBI Desire Luzinda ow’ekitone bimusobedde! Ng’akyalwana okutereeza erinnya lye oluvannyuma lwa muganzi we Omunigeria Franklin Emuobor Ebenhron okusaasaanya obutambi obwanika obwereere bwe ku mikutu gya yintanenti ssaako abamubanja abaali bamusuza ku nsiko, Desire azzeemu okufuna obuzibu obumutuusizza okusenguka buli kiro n’okukyusa mmotoka mw’atambulira ng’ebikooyi.\nDesire e Naalya mu Estate amazeeyo emyaka nga musanvu mu nnyumba egambibwa okuba nti yagigula.\nIvan Ssemwanga (ku kkono) ne King Lawrence nga beetegereza Desire mu katimba.\nGano ge gamanyiddwa ng’amaka ge kyokka waliwo abatugambye nti ennyumba eno takyagisulamu.\nAlina amaka amalala mu Kapeera Zooni e Kyaliwajjala okumpi n’e Kira gy’atera okusula.\nEnnyumba ya Desire esangibwa e Naalya. Yagivaamu n’agiteekamu abapangisa.\nOluusi asula Makerere ku Makerere Flats (wano we yakulira) ate olulala abuyiwa Buziga (eno kigambibwa nti alinayo mikwano gye).\nDesire Luzinda bwe yatuukiriddwa ku ssimu ng’abuuzibwa ku nsonga eno, yasoose kubuuza nti, ‘‘okukyusa ebifo gy’ensula kibakwatirako wa era kirimu kabi ki?\nPemba ng’afuuwa Desire Luzinda doola.\nAbantu be bansalirawo gye nnina okusula oba nnina kusooka kubategeeza?” Wabula oluvannyuma yagambye nti kino akikola lwa nsonga za byakwerinda kyokka yagaanye okubaako ekiwanvu kyayogera ku nsonga eno.\nOmu ku mikwano gya Desire ataayagadde kumwatuukiriza mannya, embeera eno yagitadde ku basajja abazze bamwegwanyiza ng’agamba nti waliwo abamububira nga tebaagala kumulaba na basajja balala ng’ate abamu balina abakyala abayinza okumutuusaako obulabe.\nEnnyumba ya Desire gy’azimba e Matugga ne maama we. Twagifulumya gye buvuddeko nga kirabika yagimala.\nAte omu ku baliraanwa be e Kyaliwajjala yatugambye nti, ‘‘embeera z’omuyimbi waffe ‘Maama Kitone’ manya Desire Luzinda naffe tetuzitegeera. Ekyewuunyisa omukyala ono mmotoka azikyusa nga bikooyi. Leero bw’omulaba mu Benz enkya abeera Mark X olulala waliwo abamukomyawo.\nAte olumu mmotoka gy’omulabamu ng’afuluma mu kudda omulaba mu ndala n’oluusi omwekanga alinnya madaala ayambuka ne gwazze naye. Lw’asiibyewo tafuluma nnyumba okutuusa ekiro ng’agenda okulya obulamu oba okuyimba mu bivvulu.\nDesire Luzinga ng’ayambadde olugoye lw’akatimba olwasasamaza abasajja.\nWaliwo n’eyatugambye nti Desire okusenguka e Naalya (mu maka mwe yali abeera ne muganzi we Omunigeria) bwe yakikoze olw’ebizibu ebibadde bimuzimbyeko akayumba n’asalawo okugipangisa afunemu ssente okusasula amabanja nga bwe yeetereeza.\nGuno si gwe mulundi gwa Desire ogusoose okulaajana ku byokwerinda bye, azze afuna ebizibu kyokka ebisinga ku bino nga byekuusa ku nsonga z’abasajja ekireetedde abamu ku bawagizi be okulowooza nti ne ku mulundi guno zandiba ensonga z’abasajja ze zimutadde ku bunkenke.\nDesire Luzinda n’Omunigeria eyamwanika ku yintanenti ng’ali bwereere.\nEbizibu Desire by’azze ayitamu l Ng’oggyeko okwanika obwereere bwe ku mikutu gya yintanenti, mu November wa 2014, Desire azze ayita mu bizibu ebiweerako.\nMu May wa 2012, yatwalibwa mu ddwaaliro e Nsambya ng’ataawa nga kigambibwa nti yali akubiddwa abazigu n’okutuusa kati abatannamanyika. Byali ku luguudo lwa Northern by Pass ng’adda mu maka ge e Naalya.\nYagamba nti baasooka kumuweereza bubaka bumutiisatiisa n’abiyita eby’okusaaga. Gye byaggweera ng’abantu babiyingizzaamu eby’okucanga abasajja.\nBawannyondo ba kkooti aba T/A Muteesasira Associates nga bakolera ku biragiro by’omusuubuzi Peter .G. Mugwanya baamukwata lwa bbanja lya bukadde 15 ze yamwewolako wabula n’alemererwa okuzimusasula mu bbanga lye baategeeragana.\nMu February wa 2015, poliisi yamukwatira ku kisaawe ky’ennyonyi e Ntebe ng’ava okuyimba e Congo - Brazaville nga kigambibwa nti baali bamunoonyerezaako ku misango okuli okukozesa olukujjukujju okuggya ssente obukadde 24 ku musomesa wa Yunivasite ya Cavendish n’okuyamba eyali mugazi we Franklin Emuobor okufuna pasipooti mu bukyamu. Kyokka Desire yategeeza nti bino byonna gwali mupango gwa muganzi we Omunigeria ng’ayagala okumulumya.\nAbasajja abazze boogerwako mu bulamu bwa Desire\nNg’oggyeko Franklin Emuobor Ebenhron agamba nti Desire yali amutwala nga mukyala we olw’okumala emyaka egisukka mu ena nga baagalana, Desire azze ayogerwako okubeera n’enkolagana ey’enjawulo n’abasajja abalala abamu ne batuuka n’okukaayanira muwala we.\nJohn Kaddu: Ono Desire agamba ye taata w’omwana we Michelle. Y’omu ku basajja be yasooka okubeera nabo mu mukwano.\nJuma Seiko: Ng’oggyeko okwewaana nga bwe yaliko muganzi wa Desire, Seiko amaze ebbanga ng’abanja Desire omwana omuwala ng’agamba nti ye taata we.\nJack Pemba: Y’omu ku bavubuka abamanyiddwa okulya obulamu mu Kampala. Wadde nga waliwo ebigambibwa nti alina enkolagana ey’enjawulo ne Desire, bwe yabuuziddwa ku nkolagana ye ne Pemba, Desire yagambye nti ono mukwano gwe.\nHajji Naser Sebaggala: Newankubadde birudde nga biyitihhana nti n’ono alina enkolagana ey’enjawulo ne Desire, gye buvuddeko Ssebagala yategeeza nga Desire bwali mukwano gwe era amutwala nga muwala we.\nKenni: Ono yali akola mu kkampuni ya MTN era kigambibwa y’omu ku basooka okubeera mu mukwano ne Desire. Ku lukalala kuliko n’omukungu wa Villa omu. Eby’embaga gye yalangirira Mu June wa 2015, Desire yategeeza nga bwe yali afunye omulenzi ng’ateekateeka kumukuba mbaga amuwonye laavu y’amakuuli. Omukolo guno baali bagusuubira kubeerawo mu December wa 2015.\nDesire Luzinda ng’azina ne Kaddu eyali muganzi we. Baali ku kabaga ka Kabaka akaamazaalibwa.\nBwe yabuuziddwa ekyagaana omukolo guno okubaawo n’amannya g’omusajja yazzeemu nti baagwongezaayo olw’ensonga zaataayogedde ate n’erinnya ly’omusajja talyogera ng’agamba nti yeekengera abantu abatamwagaliza okubatabula ng’ate agyesunga asirise abantu abazze bamwogerera.


Erinnya lya Katonda—Enkozesa Yaalyo n’Amakulu Gaalyo - Omukutu Omutongole ogw’Abajulirwa ba Yakuwa ku Internet\nErinnya lya Katonda—Enkozesa Yaalyo n’Amakulu Gaalyo\nZABBULI 83:18 luvvuunuddwa lutya mu Baibuli yo? New World Translation of the Holy Scriptures eluvvuunula bw’eti: “Abantu balyoke bamanye nti ggwe, ayitibwa erinnya Yakuwa, gwe wekka ali Waggulu Ennyo mu nsi yonna.” Enzivuunula za Baibuli eziwerako zivvuunula olunyiriri olwo mu ngeri y’emu. Kyokka, enzivuunula za Baibuli nnyingi tezikozesa linnya Yakuwa, zikozesa ebitiibwa nga “Mukama” oba “ow’Emirembe n’Emirembe,” mu bifo we lyandibadde. Kiki ekyandikozeseddwa mu lunyiriri luno? Kitiibwa oba linnya Yakuwa?\nErinnya lya Katonda mu nnukuta ez’Olwebbulaniya\nOlunyiriri luno lwogera ku linnya. Mu lulimi Olwebbulaniya olwakozesebwa okuwandiika ekitundu ekisinga obunene ekya Baibuli, erinnya lya Katonda lye likozesebwa. Mu nnukuta ez’Olwebbulaniya liwandiikibwa bwe liti, יהוה (YHWH). Mu Luganda erinnya eryo liri “Yakuwa.” Erinnya eryo liri mu lunyiriri lumu lwokka mu Baibuli? Nedda. Mu Byawandiikibwa eby’Olwebbulaniya ebyasooka, erinnya eryo lisangibwamu emirundi nga 7,000!\nErinnya lya Katonda kkulu kwenkana wa? Lowooza ku ssaala ey’okulabirako Yesu Kristo gye yayigiriza abagoberezi be. Etandika bw’eti: “Kitaffe ali mu ggulu, erinnya lyo litukuzibwe.” (Matayo 6:9) Ate era, nga wayiseewo ekiseera, Yesu yasaba Katonda: “Kitange, gulumiza erinnya lyo.” Katonda yamuddamu okuva mu ggulu ng’agamba: “Nnaligulumiza, era ndirigulumiza nate.” (Yokaana 12:28) Kya lwatu nti, erinnya lya Katonda kkulu nnyo. Kati olwo, lwaki abavvuunuzi abamu tebakozesezza linnya lya Katonda mu nzivuunula zaabwe eza Baibuli, ne bakozesa ebitiibwa Mukama oba Katonda?\nKirabika waliwo ensonga enkulu bbiri. Esooka eri nti, bangi bagamba nti erinnya eryo terisaanidde kukozesebwa olw’okuba engeri gye lyayatulwangamu mu kusooka temanyiddwa. Olulimi Olwebbulaniya olw’edda lwawandiikibwanga awatali kukozesa nnukuta mpeerezi. N’olwekyo, tewali n’omu leero amanyidde ddala engeri abantu b’omu kiseera Baibuli we yawandiikirwa gye baayatulangamu ekigambo YHWH. Naye kino kyanditulemesezza okukozesa erinnya lya Katonda? Mu biseera Baibuli we yawandiikirwa, erinnya Yesu liyinza okuba nga lyali lyatulwa nga Yeshua oba Yehoshua—tewali n’omu asobola kumanyira ddala ngeri ntuufu gye lyayatulwangamu. Kyokka, mu nsi yonna abantu bakozesa erinnya Yesu nga balyatula mu ngeri ez’enjawulo mu lulimi lwabwe. Tebalonzalonza kukozesa linnya Yesu olw’okuba nti tebamanyi ngeri yennyini gye lyayatulwangamu mu kyasa ekyasooka. Mu ngeri y’emu, singa ogenda mu nsi endala, oyinza okukisanga nti erinnya lyo lyatulwa mu ngeri ya njawulo. N’olwekyo, obutamanya ngeri erinnya lya Katonda gye lyayatulwangamu edda, tekitugaana kulikozesa.\nEnsonga endala eweebwa obutakozesa linnya lya Katonda, yeesigamye ku kalombolombo k’Abayudaaya akamaze ekiseera ekiwanvu nga kagobererwa. Bangi ku bo bagamba nti erinnya lya Katonda terisaanidde kwatulwa. Akalombolombo kano kajjawo olw’okutegeera obubi etteeka lya Baibuli erigamba nti: “Tomalanga gakozesa linnya lyange, kubanga nze Mukama, Katonda wo, ndibonereza buli muntu amala gakozesa erinnya lyange.”—Okuva 20:7, Baibuli y’Oluganda eya 2003 .\nEtteeka lino ligaana okukozesa obubi erinnya lya Katonda. Naye ligaana okulikozesa mu ngeri ey’ekitiibwa? N’akatono! Abaawandiika Ebyawandiikibwa eby’Olwebbulaniya (“Endagaano Enkadde”) bonna baali basajja beesigwa abaakoleranga ku Mateeka Katonda ge yawa Abaisiraeri ab’edda. Kyokka baakozesa nnyo erinnya lya Katonda. Ng’ekyokulabirako, baalikozesa mu zabbuli nnyingi abantu ze baayimbanga mu ddoboozi ery’omwanguka nga basinza. Ate era, Yakuwa yagamba abasinza be okukoowoola erinnya lye, era abo abaali abeesigwa baamugondera. (Yoweeri 2:32; Ebikolwa 2:21) N’olwekyo, Abakristaayo leero tebalonzalonza kukozesa linnya lya Katonda mu ngeri ey’ekitiibwa, nga Yesu bwe yakola.—Yokaana 17:26.\nAbavvuunuzi ba Baibuli bakola ensobi y’amaanyi bwe bakozesa ebitiibwa Mukama oba Katonda mu bifo erinnya lya Katonda we lirina okubeera. Balabisa Katonda ng’ali ewala ennyo oba ng’atali wa ddala, kyokka ng’ate Baibuli ekubiriza abantu okuba ‘n’omukwano ogw’oku lusegere naye.’ (Zabbuli 25:14) Lowooza ku mukwano gwo ow’oku lusegere. Ddala yandibadde wa ku lusegere singa wali tomanyi linnya lye? Mu ngeri y’emu, abantu bwe batategeezebwa linnya lya Katonda, Yakuwa, basobola batya okuba n’enkolagana ey’oku lusegere naye? Ate era, abantu bwe batakozesa linnya lya Katonda, tebasobola kumanya makulu gaalyo ag’ekitalo. Erinnya lya Katonda litegeeza ki?\nYakuwa kennyini yannyonnyola Musa omuweereza we omwesigwa amakulu g’erinnya lye. Musa bwe yabuuza ebikwata ku linnya lya Katonda, Yakuwa yaddamu nti: ‘Nja kubeera ekyo kye nnaabeera.’ (Okuva 3:14, NW ) Enzivuunula ya Rotherham evvuunula bw’eti olunyiriri olwo: “Nja kubeera ekyo kyonna kye njagala.” Yakuwa asobola okufuuka kyonna ekiba kyetaagisa okusobola okutuukiriza ebigendererwa bye.\nKa tugeze nti osobola okufuuka kyonna ekiba kyetaagisa. Kiki kye wandikoledde mikwano gyo? Omu ku bo bwe yandikwatiddwa obulwadde obw’amaanyi, wandifuuse omusawo omukugu n’omuwonya. Omulala bwe yandifiiriddwa ssente ze nnyingi, wandifuuse nnagagga omuwi w’obuyambi n’ogonjoola ekizibu kye. Kyokka, ekituufu kiri nti, toyinza kufuuka kyonna ky’oyagala. Ffenna bwe tutyo bwe tuli. Naye bw’onoosoma Baibuli, ojja kwewuunya okulaba engeri Yakuwa gy’afuukamu kyonna ekiba kyetaagisa okusobola okutuukiriza ebisuubizo bye. Era ayagala okukozesa amaanyi ge ku lw’abo b’ayagala. (2 Ebyomumirembe 16:9) Abo abatamanyi linnya lya Yakuwa tebamanyi ngeri ze zino ennungi.\nKya lwatu nti erinnya Yakuwa lisaanidde okukozesebwa mu Baibuli. Okumanya amakulu g’erinnya eryo era n’okulikozesa, bituyamba okufuna enkolagana ey’oku lusegere ne Kitaffe ow’omu ggulu, Yakuwa.*\n* Okumanya ebisingawo ebikwata ku linnya lya Katonda, amakulu gaalyo, n’ensonga lwaki lisaanidde okukozesebwa mu kusinza, laba akatabo The Divine Name That Will Endure Forever , akaakubibwa Abajulirwa ba Yakuwa.\nErinnya lya Katonda mu Byawandiikibwa eby’Olwebbulaniya\nLwaki Enkyusa ey’Ensi Empya erimu erinnya lya Katonda “Yakuwa” ate nga mu nkyusa za Bayibuli endala nnyingi teririimu?


Bukedde Online - Gavt. enoonya bâ€™esibako byabwediimo - Ssemujju\nMwesibye ku Museveni ajja kubalekawo abantu babakunye - Kabuuza\nGAVUMENTI byâ€™evunaana Medard Lubega Sseggona: Okukuma omuliro mu bantu okwekalakaasa, okukyayisa Gavumenti nâ€™enkola zaayo.\nByâ€™azzeemu: Abakulembera Gavumenti babeera bakulu ekimala ate nga bagunjufu. Nze bantutte mu kkooti emirundi ebiri nga nvunaanwa gwa kusiga bukya\nByâ€™azzeemu: Abakulembera Gavumenti babeera bakulu ekimala ate nga bagunjufu. Nze bantutte mu kkooti emirundi ebiri nga nvunaanwa gwa kusiga bukyayi mu bantu.\nGavumenti eyogedde nâ€™ekola ebintu bingi ebivaako abantu okwekyawa. Mu keediimo abantu abamu babaggyanga mu mayumba gaabwe ne babattika ku mmotoka ne babatwala nâ€™okubakuba kibooko. Olwo omuntu lwaki taanyiige?Â Gavumenti ekitutaddeko nti tukulembedde mu kusosola mu mawanga ate yo ye nnamba emu! Kino bakikola mu bigambo ne mu bikolwa. Bagamba tuli baana bato abatasaanye kwogera ku byabuwangwa, naye tulinaÂ kuweza myaka emeka okubyogerako?\nGavumenti byâ€™evunaana Ssemujju Nganda: Kusiga bukyayi mu bantu, okuvumirira enkola za Gavumenti nâ€™okunyooma Pulezidenti.\nByâ€™azzeemu: Wiiki we waaliwo akeediimo ssaali mu ggwanga, nnali ngâ€™enze South Afrika. Gavumentu esanze obuzibu bunene okunoonya ani gwâ€™eba ejwetekako emisango gino nga temulaba! Yâ€™ensonga lwaki kati etandise nâ€™okuggyayo ebikadde ebitali bituufu!\nSimanyi lwaki etwala abantu bbo ngâ€™abatalina magezi, abalagirwa obulagirwa! Ekimanye nti ekoze, ekola ate ekyakola ensobi nnyingi ezivuddeko abantu okwekyawa.\nBwe kiba ngâ€™ekyagaanya Katikkiro ne Kabaka okugenda e Bugerere lwakuba nga yali tesobola kubawa bukuumi olwâ€™Abanyala abaali bataamye obugo, olwo eba Gavumenti ki eyo etasobola kukuuma bantu baayo?\nAbapoliisi abayimiriza Katikkiro ku Ssezibwa lwaki tebaagenda naye ne bamukuuma? Abasirikale abaayimiriza akeediimo lwaki tebaagenda ne bakuuma Kabaka e Bugerere?\nGavumenti evunaana Betty Nambooze okukuma omuliro mu bantu, okuvumirira enkola za Gavumenti nâ€™obuyeekera:\nBye yazzeemu: Gavumenti byâ€™egamba nti nagamba abantu bazire amata nâ€™amatooke gâ€™abannyankole oyo â€˜Wolokoso.â€™ Sibyogerangako, kyokka waliwo abaabyogera ngâ€™omugenzi Nankunda Muwanga.\nNnina emisango mu kkooti naye sivunaanibwangako kukuma mu bantu muliro. Bwe kiba nga ffe tugamba Abagnda okulumba lwaki tebakikolanga? Pulogulaamu ku CBS baazikwatanga ku ntambi, nâ€™olwekyo bazeetegereze balabe oba bye banvunaana mwebiri.\nEbya Moses Kasibante omukozi wa CBS: Gavumenti emuvunaana kusinziira ku Mama FM nâ€™alumiriza nti Museveni yabba ettaka e Kisozi.\nBye yazzeemu: Ebyo sibyegaana, nnabyogera kubanga bwiino mmulina. Obujulizi buno si bwange wabula bwa nnannyini ttaka Museveni lye yazingira mu ffaamu ye bwe yali asiba ssengâ€™enge!\nNali ngâ€™enze Gomba, Mw. Herbert Ssemakula ne yeemulugunya olwa Museveni okwagala okubba ettaka lye yali akuuma eryâ€™Aboolugave! Bino biri ku kyalo Kajjumiro e Kisozi.


Bukedde Online - Ebyabadde mu kafubo ka Bobi Wine ne Mao\nEbyabadde mu kafubo ka Bobi Wine ne Mao\nOwa Burundi olumaze okulayira n'awera oludda oluvuganya Gav't\nBobi Wine ne Mao\nMao bwe yamaze okusisinkana Bobi Wine n'ateeka obubaka ku mukutu gwe ogwa Twitter, obugamba nti: Weebale nnyo Hon. Robert Kyagulanyi (Bobi Wine) okunkyalirako mu kayumba kange wano e Ntinda.\nNze n'ekitebe kya DP tuli beetegefu okuteesa ku ngeri gye tuyinza okukolaganira awamu okuleeta enkyukakyuka mu ggwanga. Ba mwoyo gwa ggwanga bonna balina okuba abeetegefu okukulembeza amazima n'obwenkanya mu Uganda empya.\nEnsisinkano eno yabaddewo nga waakayita ennaku nnya zokka nga Bobi Wine amaze okwegatta wamu ne Dr. Kizza Besigye ne balangirira kampeyini empya egatta bannabyabufuzi abakkiririza mu nkyukakyuka n'ekigendererwa eky'okukolera awamu batwale obukulembeze bw'eggwanga mu kalulu k'omwaka ogujja. Omukolo baagutegekera ku wooteeri y'omubaka Florence Namayanja eyitibwa Flora Hotel e Wakiso ku Lwokutaano oluwedde.\nJoel Ssenyonyi omwogezi wa People Power yagambye nti okusisinkana Mao kyakoleddwa mu mutima omwanjulukufu ogw'okutema empenda ezireeta enkyukakyuka mu ggwanga.\nBOMBI BYE BAAYOGEDDE\nOlukiiko okubeerawo, Bobi Wine ye yakubidde Mao essimu ng'amusaba okumusisinaka. Essimu yagikubye ku Lwakubiri ku ssaawa 2:00 ez'oku makya era bagenda okuva ku ssimu nga bakkaanyizza basisinkane ku ssaawa 10:00 ez'olweggulo lw'olunaku olwo lwennyini mu maka ga Mao agasangibwa e Ntinda - Minister's Village mu Kampala.\nEnsisinkano eno okubeerawo, Mao yabadde amaze okutuuza olukung'aana lwa bannamawulire ku kitebe kya DP n'ayogera ku nkolagana ya Besigye ne Bobi Wine n'ategeeza nti kabonero kalungi wabula kakyali ku mutendera gwa wansi ogw'ebisinde ebibiri; People Power ekulemberwa Bobi Wine ne People's Government eya Besigye.\nMao yategeeza nti DP w'eyagalira okwegattira mu nkolagana eyo erina okuba ng'etuuse ku mutendera gw'ebibiina okukakasa nti ebiruubirirwa byabyo tebibulira mu nkolagana ebeera etuukiddwaako.\nEnsonda zaategeezezza nti Mao yasoose kulaga butali bumativu olw'engeri ekisinde kya People Power gye kyawudde mu bakulembeze ba DP abamu ne batuuka n'okumulwanyisa obutereevu.\nEnsonga y'okuba nti Bobi Wine yalonda banna DP okukulembera ekisinde nga tamwebuuzizzaako nayo yalaze nti teyamusanyusa.\nMu baalondebwa okukwanaganya emirimu gya People Power kwaliko ne bammemba ba DP abatuula ku kakiiko akafuzi ak'oku ntikko okuli Florence Namayanja ne Sulaiman Kidandala eyawummuzibwa, wabula Bobi Wine n'amulonda ku kakiiko ak'enjawulo akakwanaganya eby'okulonda.\nOkwemulugunya kwa Mao, kyategeerekese nti Bobi yakututte nga kukulu era n'amugamba nti wadde teyamwebuzaako, kyokka ekisinga obukulu kwe kuba nti baasigala mu lutalo lw'okununula eggwanga bonna kye bayayaanira era n'amukakasa nti bagenda kuba bongera okuwuliziganya obulungi okwongera okunyweza enkolagana.\nAkafubo keetoololedde ku kusaba kwa Bobi ng'ayagala obukulembeze bwa DP bwonna bumwegatteko mu kuyigga akalulu ka Pulezidenti ak'omwaka ogujja era Mao n'amutegeeza nti bagenda kwongera okusisinkana n'okwebuuza ku bannakibiina kya DP okusalawo enkolagana bw'enaafaanana.\nEnsonda zaategeezezza nti Mao akyekengera okuwagira ennyo People Power ng'atya nti DP eyinza okubulira mu kisinde ate ng'amaanyi ge nga Pulezidenti wa DP gali nnyo ku bantu b'asunsula okuwa kkaadi ya DP naddala mu bitundu ekibiina gye kirina amaanyi.\nMao era yeekengera n'abantu abamuwakanya ennyo munda mu kibiina ate nga baaweebwa ebifo eby'oku mwanjo mu People Power okuli Medard Lubega Sseggona, Muwanga Kivumbi, Kidandala, Namayanja, Mathias Mpuuga, Dr. Lulume Bayiga, Luttamaguzi Ssemakula n'abalala.\nBano ate gye baagenze mu nkolagana ne Bisigye ate baasanzeeyo abantu abalala abatalima kambugu ne Mao okuli Erias Lukwago ne Betty Nambooze era bino kigambibwa nti bikyabobbya Mao omutwe.\nMao ne Bobi baayogedde ku nteeseganya ezatuukiddwaako wakati wa Bobi Wine ne Dr. Kizza Besigye era ne boogera ne ku kaweefube w'okulaba nga ku buli kifo basimbawo omuntu omu okuva ku ludda oluvuganya gavumenti.\nBaayogedde ku nteekateeka empya eyafulumiziddwa akakiiko k'eby'okulonda eyaweze enkung'aana mu kampeyini era ne boogera ne ku kwewala okukozesa olulimi olunafuya abakulembeze abalala bwe bali ku ludda oluvuganya gavumenti kubanga bonna balina ekigendererwa kyekimu eky'okuggyako Pulezidenti Museveni era ne boogera ne ku kutya okuliwo okw'abantu baabwe abasala eddiiro ne beegatta ku NRM.\nOmwogezi wa Mao ayitibwa Fred Mwesigwa yagambye nti enteeseganya zino zagguddewo oluggi lw'enteeseganya endala ezinaddirira.\nBobi ne Mao baawunzise bakkaanyizza okwanjulira abantu be bakulembera ebyatuukiddwaako era enjuyi zombi ziveeyo n'ebirowoozo bye banaateesaako nga bazzeemu okutuula mu lukiiko olunaddako. DP yaakutuuza olukiiko olw'oku ntikko nga July 1, 2020.\nBobi Wine ye yakubidde Mao\nMunnamateeka w'omu Kampala akubye ebituli mu ngeri Bbanka Enkulu gye yatundamu Crane Bank\nEyabbye mu Kampala bamukwatidde Lukaya\nMuseveni ayiye amagye e Masaka


Bukedde Online - Museveni agenda kwetaba mu kulambula olusozi Kagulu\nAbasomesa temwediima emisaala ngikolako - Museveni\nAbakulembeze balaajanidde KCCA ku butonde ...\nOKULAMBULA Olusozi Kagulu okwa buli mwaka n’empaka ez’okuluwalampa mu disitulikiti y’e Buyende ziri mu ggiya, ku luno Pulezidenti Museveni y’agenda okuba omugenyi omukulu.\nAbalambuzi nga bali ku kayanja akali ku ntikko y’olusozi Kagulu. Ku ddyo, Olusozi Kagulu nga bwerufanana.\nSsentebe wa LC5 e Buyende, Robert Ziribasanga, yategeezezza Bukedde nti kyakakasiddwa nti Pulezidenti Museveni y‘ajja okusimbula empaka zino, oluvannyuma agabire abawanguzi ebirabo omuli pikipiki, amabaati, ssente enkalu, n'ebirala.\nEnkumi n'enkumi z'abalambuzi aba kuno n'Abazungu be bagenda okwetaba mu mpaka zino ku Lwomukaaga nga August 17, 2019.\nOkulambula kuno Museveni yakutongoza mu 2012 , mu kaweefube w'okusoosowaza ebyobulambuzi, ebyobuwangwa, okukuuma obutonde bw'ensi , n'okugatta abantu.\nOlusozi luno olwa ffuuti 3,848 lusangibwa mu ggombolola y‘e Kagulu mu disitulikiti y‘e Buyende, ng'okufuulibwa ekyobulambuzi kyava ku ndabika yaalwo okuli agayinja agaalwerippako erudda n'erudda, ng'ate luliko ebyafaayo n'ebyobuwangwa bw'Abasoga.\nKu ntikko eriyo ekidiba ekirimu akaato akaseeyeeya, akagambibwa okuba aka Jjajja wa Busoga, Mukama Namutukula.\nKiwanuuzibwa nti yava e Bunyoro, eyo nga mu myaka gya 1700 n'agobera ku mwalo gw'e Iingo mu ggombolola y'e Kagulu, n'azaala abaana 11 be yagabanyaamu amasaza 11 agakola Obwakyabazinga bwa Busoga.\nNg'oli ku ntikko, ennyanja Kyoga esemberera ddala, olaba ebyalo ebyetoolodde ebisoba\nmu 600, ng'ate kuliko n'empuku gaggadde, abatuuze mwe battira empisi ezisoba mu 250 nga baziranga okubaliiranga ebisolo byabwe.\nSIPIIKA KADAGA AKUNZE ABANTU BAJJE MU BUNGI\nNg'ali ku Century Hotels mu kibuga Kamuli, Sipiika wa Palamenti, Rebecca Kadaga, yagambye nti okulambula kwa luno kulimu ebinnonoggo okuli okwoleka abawala ababalagavu ab'ebyobulambuzi (Miss Tourism) okuva mu Masaza 11 ag'e Busoga.\n"Abadde Nnalulungi wa Uganda/Africa, Omusoga Quin Abenakyo naye ajja kubaayo, era gunaaba gwakubiri ng'alinnya olusozi luno kuba gye buvuddeko yaleeta Nnalulungi w'ensi yonna, Vanessa Ponce ku Lusozi luno," Kadaga bwe yagambye.\nOmubaka wa Buyende omukazi, Veronica Babirye Kadogo, yagambye nti n'abatuuze bajja kufunamu kuba bajja kutunda ebintu okuli emmere, ebyemikono n'amajolobera ag'enjawulo.\nOmubaka Babirye agambye nti wajja kubaawo n'okwolesa obuwangwa bwa Busoga okutandikira ku Basamize abayitibwa Abaswezi, embugo ez'ekisoga, ebibya, amafumu, ensuwa ez'emimwa 2-4, amazina g'ekiswezi, Amasoga n'ebirala.\nOkusabira abalwadde kubazza engulu\nOmwaka 2014: Busoga efunidddemu Kyabazinga naye ebyenjigiriza bikyali bibi


Bukedde Online - Omulabirizi bamubbyeko emmotoka nga tannagisasula ku gimalayo\nAbasuubuzi bakaaye ku kiragiro kya URA\nOmulabirizi Luzinda bamubbyeko emmotoka nga baalinnye kikomera ne bagitwala.\nOmulabirizi eyawummula Kazinda Kizito ng'ayogera ku ssimu oluvannyum alw'okubbibwako emmotoka ye\nPOLIISI e Mukono ebakanye n'omuyiggo gw'abazigu abatannategeerekeka abaabuuse ne bagwa mu kikomera ky'omulabirizi w'e Mukono eyawummula, Eria Paul Luzinda Kizito ne babba emmotoka ye.\nEkikomera ky'ennyumba y'omulabirizi mwe babbidde emmotoka ye\nOmwogezi wa poliisi mu Kampala n'emiriraano, Patrick Onyango agambye nti emmotoka ya Bp. Luzinda yabbiddwa mu kiro ekikeesezza olwaleero bwe yagisimbye mu luggya lw'ennyumba ye munda mu kikomera n'anyingira mu nnyumba okwebaka.\nLuzinda agambye nti emmotoka eno ebadde ya Noah nnamba UAW 393S nga ya 'grey'.\nAlaze okunyolwa olw'abazigu abatakyatya wadde abaweereza ba Katonda ku ddaala ly'aliko ery'omulabirizi.\n''Oba omulabirizi emmotoka eyange nayo bagibbye ekyoleka nti nange sirina bukuumi, kati abantu baabulijjo mu byalo?'' bw'ategeezezza.\nEky'ennaku Luzinda agambye nti yagula emmotoka eno ku nkola ya kibanja mpola ng'ayagala okutwala mu maaso omulimu gw'okubuulira enjiri ng'eby'embi kwe kuba ng'ebbiddwa nga n'ensimbi ezaagigula tannazimalayo.\nOmuwandiisi w'Obulabirizi bw'e Mukono Rev. Canon John Ssebudde agambye nti kyannaku nti omwaka guno ababbi beefunyiridde okubba emmotoka z'abaweereza.\nSsebudde ategeezezza nti okuva mu July, emmotoka z'abasumba 5 ze zaakabbibwa. Kigambibwa nti obumenyi bw'amateeka mu Mukono bweyongedde mu kiseera kino ng'amayumba gamenyebwa ebintu be bibbibwa.\nKu Ssande waliwo ggalagi y'omutuuze Hanifa Ssemakula abeera mu Canan Site ku kyalo Kituba mu muluka gw'e Mpoma mu ggombolola y'e Nama eyaggulwa mu kiro emmotoka ye ekika kya Wish namba UBB 908U eya 'grey' n'ebbibwa.\nAbayizi ba pulayimale e Buvuma bawera\nAbasuubuzi mu katale ka Kame Valley e Mukono bakaabye aga jjulujjulu ng'emmaali yaabwe ya bukadde na bukadde etokomokera mu nnabbambula w'omuliro\nOkulayiza Olukiiko lwa Buganda olupya kuzzeemu omukoosi\nMmengo evuddeyo ku kulonda olukiiko obutereevu